url: =MINAM LIMLANG LAI. Agelh ~ Sianu Cing Van Kim - Laibu Saal\nHome > Thuluui/Articles > MINAM LIMLANG LAI. Agelh ~ Sianu Cing Van Kim\nMINAM LIMLANG LAI. Agelh ~ Sianu Cing Van Kim\nMINAM LIMLANG LAI.\nAgelh ~ Sianu Cing Van Kim\nA sunga om Thute :\n1. Lai nasep thupi ngaihsut ni\n2. Lai in minam kician hong suaksak hi\n3. Lai in tangthu hong neisak hi\n4. Lai in i minam hong laamto hi\n5. Lai in i minam hong kipsak hi\n6. Lai in hong pilsak hi\n7. Lai leh biakna kizom hi .\nLai pen minam dinmun hong lak, ki-etna limlang ahi hi. Limlang pen kikheel ngeilo napi, limlang ah a ki-en mite kikheel hamtang uh hi. Tua mah bangin lai in tu laitak Zomite koi dinmun ah om a, koilam manawh cih hong lak hi. Tua tungtawnin kipuahphatna leh kikheelna cihte i neih ding kisam hi.\nMikaangte’ paunak ah, “Mittaw khat limlang na piak hangin lungdam tuan lo ding hi,” (A blindman will not thank you for a mirror) cih khat om hi. Mittaw khat adingin ki-et nading limlang cih bang kisam se lo hi. Tua mah bangin Zolai neumuhin, Zolai pen limlang bangin i zat nop kei leh mittaw tawh a kibang ihi ding hi.\nLai tawh kiciamteh leh a thu kikheel nawnlo ding hi (Dan.6:8).\nCampus Crusade For Christ a phuankhia Bill Bright in, “Thugen ding leh laigelh ding hong kiteelsak leh laigelh ka teelzaw ding hi. Bang hang hiam cih leh thugen teng pen a sawt lo-in kimangngilh ziau a, lai ahih leh sawtpi nungta hi,” ci-in gen hi.\nPuritan laigelh minthang Thomas Brookes in, “Thugenpa in a gen theihloh hangin laibu in mun khempeuh ah thu gen thei hi. Hangsan takin gen ngam hi. Tua banah thugenpa a sih khit nungah lai in thu na gengen lai hi,” ci hi.\nKhatvei lai-in thugen leh laigelh koi thupi zaw, cih kinialna om ngei hi. Vanleeng pen van ah a leen’ theih nadingin kha (wing) nih a kisap mah bangin thugen leh laigelh a nih mahin thupi tuak, kisam tuak, ci-in mukhia uh hi.\nLai nasepna in khuapi sung bek hi lo-in khuata, lamdung, kongzing mun khempeuh pha kim zo hi. Thugen leh thuhilh pen mikim in kiseem theilo hi. Ahi zongin mi khatpeuh in laibu hawmkhia thei a, tua tungtawnin mi tampite in phattuamna khatpeuh ngah uh hi.\nRussia gam ah Communist hong kipatna makaipipa Lenin in, “Mipi kikhopna mun 20 ah thu ka gen sangin laidal khat hawmkhia leng, muibun zaw ding hi,” ci-in gen hi. 1907 kumin mi 17 bek tawh Communist upna hong pankhia a, 1917 kum teh mi 20000 hong ngah hi. 1990 kumin Berlin kulhpi hong cip hun laitakin leitung bup mi phazah ii 20% in Communist upna nei ta mawk uh hi. Communist upna khan’ nadingin Soviet kumpi in kum khatin dollar trillion 3 bang zang ziahziah ngam mawk uh hi.\nLai neilo minamte pen minam kicianin kiciamteh theilo hi. Greek-te, Hebrew-te, Roman-te, German-te, England-te, Japan-te, Korea-te in minam lai na nei kim ciat uh ahih manin minam lian khatin na kiciamteh hi. Kawlgam sungah zong Kawlte, Kachin-te, Karen-te, Shan-te, Mon-te, leh Zoimite in minam lai kinei ciat ahih manin Kawl kumpite leh UNO te in minam khatin hong ciamteh uh ahi hi.\nTime magazinte in minam kician khatin hong kiciapteh theih nadingin a kitangsam thu 5 omsak uh hi. Tuate in:\n1. Mimal tampi pha ding\n2. Gam leh lei, mun leh mual nei ding\n3. Pau leh ham nei ding\n4. Ngeina kician nei ding\n5. Lai nei ding, cih teng hi.\nMimal tampi pha-in, gam leh lei nei-in, pau leh ham zong nei-in, ngeina kician zong i nei phial zongin minam lai i neih kei leh minam kician khatin hong kiciamteh theilo ding hi.\nZomite in a tung-a thu (5) te kinei kim hi. Zomite in Zolai kinei ahih manin minam kician khatin hong kiciamteh thei ahi hi.\nZomite in Zolai i neih ma-in tangthute lai tawh na kiciamteh lo a, la peuh tawh na kiciamteh lel hi. Pawlkhat pen kam (oral) peuh tawh na kiciamteh lel hi. Khat tung pan khat in kisangsawn toto ahih manin tam veipi a kisan’ teh a kipelhna khawng zong om tuak hi. J.H.Cope in Zolai hong bawlsak hun-a kipan lai tawh kician takin na kiciamteh pan hi.\nCarey & Tuck te in zong "The Chin Hills Gazetteer" cih laibu Volume I & II na gelh uh a, tua laibute sungah Zogam tangthu tampi mah na kihel hi. Zomi sungah Zogam tangthu a gelh ki-om lo mawk ahih manin Mikaangte’ gelh laibute i simna pan i Zogam tangthu kileh theihkik bilbel hi.\nDr.E.H.East in zong "Burma Manuscript" cih laibu khat mah na gelh hi. Tua laibu sungah Zomite pen lokhawh tawh nungta, zu nene, laamlaam, anneek tawm ding neilo napi sih ciangin sa go ziahziah ahihna thute na gelh hi. Tua laibu i sim ciangin hun khat lai-a Zomite' dinmun leh khuasakzia hong theisak a, tua tungtawnin kipuahphat kinei thei hi.\nHakha sangmangpa Robert Johnson in "History of The American Baptist Chin Mission" cih laibu Volume I & II na gelh hi. Tua laibute sungah Zomite' tangthu leh Zogam Khristiante’ tangthu tampi mah na kihel ahih manin Zomite in tua laibu sung pan i tangthu kileh theih kik bilbel hi. Tua laibu om kei leh Zomite in eima' tangthu nangawn eimah in a kitheilo hi lawmlawm hi.\nPu Ngul Langh, Rev.S.T.Hau Go leh Rev.Dr.Kam Khaw Thangte in amau’ taangthu laibu na bawl uh a, tua pen “Zogam bup Tuiphum pawlpi taangthu” na hi gige hi. Tua laibute pen Zomite’ tangthu hong suak hi.\nKhatvei Mikaang Siate khat in Kawlgam Khristian makaipi khat kiangah, "Kawlgam ah no pawlpi a kiphuh zawh tu-in Diamond Jubilee (kum 75 ) bang cingta ahih teh na pawlpi tangthubu uh hong lak in," a cih leh a lah ding neilo mawk hi. Hih Siapa in lai nasep thupi sa lo hi. Lai nasep a thudon lo pawlpi in tangthu nei lo hi. Tua mah bangin lai a thudon lo minam in zong tangthu neilo hi.\nKawlte' paunak ah, “pmayjrifhrSvlrsdK;jrifhrnf“ cih a om mah bangin lai a thudon, lai a thupi ngaihsut minamte khangto takpi hi. Zomite zong i Zolai in pilna lamah, hauhna lamah, khuamuhna lamah, biakna lamah hong laamto hi.\nKawlte in Kawlgam sung-a om minam tuamtuamte hong ukcip zo mahmah lel uh hi. Tua pen Kawllai hang ahi hi. Kawlgam sung-a kumpisang khempeuh ah Kawllai kisin a, zum khempeuh ah Kawllai kizang ahih manin Kawllai leh Kawlpau tawh olno takin hong ukzo uh na hi gige hi.\nJ.H.Cope in Mikaangte' zat Roman Alphabet A,B,C cihte panin Zolai hong bawlsak manin Mikaangte' ading-a kibawl siktawlai, lainetna (Press) leh computer cihte tawh Zolai deih bangin i khen thei ziahziah a, Zolai zangin E-mail tawh leimong dongah hun tomno sungin thu i kizasak ziauziau thei lel hi. Kawllai tawh hihte kizang theilo ahih manin Kawlte bang in hong eng thei mahmah uh hi. Tua ahih manin i Zolai neumuh kha mawkmawk kei ni.\nZomi sungah laisiam tampi mah ki-om a, tuate in leitung bup-a laibuhoih minthang tampite ei' pau-in hong letkhia uh ahih manin Mikaanglai leh Kawllai a siamlo, Zolai bek a thei tampite in kiphattuampih mahmah a, kinuntakpih hi.\nTua tham lo-in Zolai tawh a kisin Lai Siangtho sang khawng zong hong om ta hi. Lai Siangtho sang kah Zomi tampite in a thu sangin Mikaang lai vive kibuaipih zaw den hi. Pawlkhat bang in pum lotngah pong lel uh a, ahi zongin a thu tel khollo lel uh hi. Tu-in Zolai tawh kisin ta ahih manin a thu lah telin, zong kizang thei pah lai hi.\nKorea te in a lai uh Hangul thupi bawl uh a, amau lai tawh Ph.D ciang bang sinsak ta uh hi. Zomite zong Pasian in thupha hong pia ding a, mailam hun khat ciangin Zolai tawh Ph.D. dong hong kisin thei ta ding hi. Tua dingin a kithawi kholsa leh a kiging kholsa-in om ciat ni.\nZomi pawlkhat in Mikaang lai, Greek lai, Hebrew lai, leh Kawllai bek thupi kisa-in, Zolai pen kineumuh kha mawkmawk hi. Hih minamdang laite zong thupi mah a, theih ding leh sin luat ding mah hi. Zomi khempeuh in,“Minamdang laite in i pilna hong khangsak a, Zolai in ahih leh i minam hong laamto-in, hong khuasuak sak” cih phawk ciat ni.\nLai leh minam kizom mahmah hi. Lai in minam kipsak hi. Zomite zong i Zolai in i minam hong kipsak hi.\nLeitung ah kampau nam 6000 val bang a omna sungah kum khatin nam (25) ta bang bei a, tua pen minam lai a neilote hi, ci-in 12.8.2002 ni-a kihawmkhia Newsweek magazine in gen hi. 2050 kum ciangin leitung ah kampau a lang khawng mangthang ding a, a lang khawng bek om lai ding hi, ci-in 24.6.2002 ni-a kihawmkhia Time magazine in gen hi.\nNidang hunin kumpisangte ah J.H.Cope in hong bawlsak Zolai Simbu kisin ngiat hi. Tua in i pau hong kepsak a, i minam hong kipsak hi. Ahi zongin hun khat-a kipan kumpi sangte ah Zolai hong kisinsak nawnlo hi. Tua hun-a kipan khangthakte in Zolai kithei nawnlo hi. Zolai kitheilo ahih manin minam itna zong kinei nawn meel lo hi. Zomi hi napi, Zolai a theilote in Zopau zong damdamin hong mansuah uh a, a tawpna ah mi mangthang peuh hong suak uh hi.\nPasian thupha tawh Internet ah Zolai hong kizat theih ciangin Zomi khangthakte in Zolai a thupit lam kitel kik a, kisin ngeingai hi. Tua hangin khangthak tampite in Zolai kitheihlawh hi. Zolai i theih manin minam itna lungsim khat zong kinei tuam a, Zopau zong kipau thei tuam hi.\nA beisa hun khat lai-in Zomi sungah pautaang (Common language) khat neih ding leh tua pautaang dingin Tedim pau, Hakha pau, Laizo pau, Mozo pau cihte sung pan koi zaw zang ding, cih thu khat hong ging ngei hi. Hunkhat lai-in Zogam khanglam Matupi leh Paletwa gam sungah Hakha lai kisinsak ahih manin tua mun-a teeng mite in Hakha pau thei pah uh hi. Tua hi a, Zomi sungah pau nam tampi a omna sungah lai tam a gelhzo penpen, leh laibu tam a hawmkhia zo penpente’ pau pen Zomite’ pautaang (Common language) hong suak lel ding hi.\nKawlte' paunak ah "pmayaysmufuvlrsdK;aysmufrnf" cih om mah bangin leitung ah lai a neilo minam bei mangthang hi. Minam lai bei leh minam pau zong bei a, minam pau bei leh minam zong bei hi. A lungdam huai thu khat ah Zomite in Zolai tawh kigelh Lai Siangthobu kinei hi. Lai Siangtho in i kampau hong kepsak a, i minam mahmah zong hong kipsak lai hi. Tua hi a, Zomite in Zolai i neih laisiah i minam bei ngeilo ding, mang ngeilo ding hi.\nKawlte' paunak ah “Pilna pen lai sungah om hi” (tvdr®m pmrSm &Sdonf) cih khat leh “Laibu pen mihingte’ lawmhoih hi” (pmtkyfpmay vl.rdwfaq)G cih khat om hi. I pil nop leh lai tampi sim a, lai tawh kilawmtak ding kisam hi. Greek mipilpa Homer in zong, “Lai sim ngeilo khat pen mipil kici theilo hi,” ci-in na gen hi. Laisim a hatte in pilna tampi mah ngah uh a, thu zong tampi mah thei pah uh hi.\nIndia makaipi Mahatma Gandhi in, “Makaihoih khat suah nading leh thu tampi theih nadingin College kah teekteek kul tuan lo a, laitan sangpi zong neih kul tuanlo hi. Eimah in kinna takpi tawh lai tampi sim kul hi. Kan kul hi. Sintawm kul hi,” ci-in na gen hi.\nZomite in laisimna lamah Mizote kiban zo nailo hi. Mizo nupite in anhuan kawm, naucin’ kawm, sumbuk zuak kawmin lai sim uh hi. Tua ahih manin khua na mu uh a, hun tawh kizui-in na nungta thei uh hi. Hun tawh kizui-in thu na ngaihsun thei uh hi.\nDr. Billy Graham in ama' tangthu a gelhna "Just As I Am" a cih laibu laimai 731 na-ah, "A khangmoi kik thei hileng thugen lam khiam ning in, laisim khan ning," ci-in gelh hi. Amah in, " Na khut langkhat ah Lai Siangthobu tawi in la, a langkhat lamah tadensa tawi in," ci-in gen hi. Laisimna tungtawnin pilna tampi ngah ahih manin tua in a thuhilhna muibun sak tuam mahmah hi. Leitung a Pasian' naseem lawhcing-a kigen Oswald J.Smith, Kenneth E.Hagin, David Yonggi Cho, T.L.Osborn, Desment Tu Tu, leh Pope John Paul II i cihte zong lai tampi a simte vive ahi uh hi.\nZomite in laisimna pan sumzon’zia, gankhawi zia, lokhawhzia, singno ciin’zia cihte kithei a,a hauhlawh zong ki-om hi. Tua banah biakna lamah kimakaihzia zong kitheih lawh hi.\nZomi pawlkhat in lai sim hun ding nei mahmah keng, kici thei hi. Ahi zongin TV et ding hun leh vakkhiat hun ding kinei thei veve hi. Hih pen i sawmloh man ahi hi. Laisim i cih pen hun-awng hauh man-a kisim cih bang hi tuan peuhmah lo a, hun kigakpi kawmkal mah ah hun khenkhia veuveu-in a kisim hi zaw hi. Tua ahih manin Zomi bup in laisim hanciam ni.\n7. Lai leh biakna kizom hi\nMormons-te pen gupkhiatna thu a nial, upna lamah a paikhial (Cult) in kiciamteh hi. Ahi zongin Mormons-te in lailam nasep thupi ngaihsut uh a, amau' upna tawh kisai lai tampi hawmkhia uh hi. Tua hang mahin a upna uh maan hetlo napi, pawlpi mi khang veve mawk hi.\nJehovah Witness-te zong Jesu a neubawl, gupkhiatna thu a nial, upna lamah a paikhial (Cult) mahin kiciamteh hi. Ahi zongin amau lailam nasep thupi ngaihsut uh hi. Biakinn neilo-in tualpi ah kikhawm zaw phial uh a, amau' upna tawh kisai laihawm (Tract) tampi mah hawmkhia den uh hi. Tua hang mahin amau' upna in leitung zeel veve a, mi tampi mah ngah veve uh hi.\n"Pasian om kei" ci-in Lai Siangtho bu khawng mei tawh a hal ziahziah Communist-te in lailam nasep thupi ngaihsut bilbel uh a, amau' upna tawh kisai lai tampi mah hawmkhia den uh hi. Amau' upna a sang theilo mi tampite in amau' laihawmte hong simsim uh ciangin a tawpna-ah hong sang thei kik mawk uh hi. Tuate lakah mipil, misiam, leh makai muanhuai tampi mah na kihel uh hi.\nKawlgam ah khuavak hong puak Judson in lailam nasep tawh thuahkhawm hi. Shwedagon pagoda gei-a kibawl Kawl biakna pawipi khatah Jesu' thu kigelhna laihawm (Tract) dal 20,000 bang na hawmkhia hi. Kawllai tawh Lai Siangtho na tei a, tu dong mah hoih kisa pen lai hi. Mikaangpau pan Kawlpau a khiatna genna leh Kawlpau pan Mikaangpau a khiatna genna (Dictionary) zong na gelh a, tuni ciang dong mah Jesu Khris a sang theilo Kawl mite in zat belin nei lai uh hi.\nIndia gamah khuavak a puak William Carey in zong nakpi takin thu a nget banah lailam nasep zong na hanciam ahih manin a nasepna-ah tampi na lawhcing tuam hi.\nTedim gam ah missionary hong seem J.H.Cope in zong Zolai hong bawlsak a, tua hangin a nasepna muibun tuam mahmah hi. Zolai i neih khak manin khathu leh leitung thu-ah khan'tohna tampi i nei tuam hi.\nMissionary dangte in zong amau' nasepna mun-a minamte' adingin lai na bawlsak ciat uh a, tua lai tungtawnin lawhcin'na tampi na ngah uh hi. Tua hi a, biakna leh lailam nasep kizom mahmah hi. Tua ahih manin biakna nasep i lawhcin' nop leh lailam nasep thupi ngaihsut ni.\nLai nasep a thudon lo pawlpi a sawt lo-in mangthang hi. Hunkhat lai-in England kumpite in gam keek kawikawi uh a, a mau' ukna gam peuhpeuh Anglican pawlpi mi suaksak pahpah uh hi. England kumpi budget pan biakinn hoih nono lamsak uh a, phungzi zong koih pahpah uh hi. Tua hang mahin a beisa hun khat lai-in Zogam khanglam Matupi leh Paletwa gam tengah Anglican pawlpi mi tampi mah om ngei hi. Yangon khuapi sungah zong Anglicante' biakin hoih nono tampi mah om hi. Ahi zongin amau lailam nasep thudon lo uh a, thungetna laibu cih simloh laibu dang bangmah bawl se lo uh hi. Tua hangin khangthakte in amau' pawlpi upzia leh kalsuanziate theilo uh hi. Pawlpi dang vive ah tai khin uh ahih manin biakinn hawm bek mah om lai hi. Tu-in a biakinnte uh zong pawlpi dangte' khut sung vive tung mang khin hi.\nLai leh minam kikhen theilo hi. Tua mah bangin lai leh biakna zong kikhen theilo hi. Leitung ah gam-uk thunei pawlkhat in minam khat peuh leh biakna khat peuh a beisak nop uh ciangin a lai uh phiatsak ziau uh hi. A lai uh hong bei peuh leh a pau uh zong hong mangthang a, a sawt lo-in a minam uh hong mangthang hi. Tua nungah a biakna uh zong hong beito lai hi.\nTua ahih manin Zomite in i Zopau a man’than’ loh nading, i minam a kip paisuak theih nading, leh i upna a kho paisuak theih nadingin i Zolai thupi ngaihsut ni. Pasian in thupha a piaksa i Zolai kum sawtpi a nuntak theih nading leh a manthan’ khakloh nadingin eimah ciat in keem tek ni. Khangthakte in zong Zolai theih ding hanciam ciat ni. Nu leh pate in zong i tate in Zolai a theih nadingun sinsak ciat ni.\n- Rev.Dr. Do Suan Mung’ gelh “Tapidaw pawlpi leh a upna taangthu” laibu\n- Rev.Dr. Jacob Kham Khan Mung’ gelh “Lai tawh Mission nasepna” cih thului\n- GSPau’ gelh Articles tuamtuamte\nGSPau Lai Nasepna Sianu Cing Van Kim Thuluui/Articles\nItem Reviewed: MINAM LIMLANG LAI. Agelh ~ Sianu Cing Van Kim Description: Rating: 5 Reviewed By: Cinpu Zomi


timestamp: atn

url: =Zomi khangno le Media ~ Thang Nen Mung :: ZOMI DAILY\nposted on 5 April 2016 at 1:42 pm Lomkholna: Article\nNuntak khuasakna nekledawn hamsa ihcih kawmkalah khantohna in ei Zomite zong hong ban-in mipi 50% bang in smart phone kitawi hi. Hih huihlak a thu kizakna manlang mahmah in leitung buppi pen khuaneu khat (Global village) sung a om bangin thukizakna ol mahmah ta hi. Khantohna a man lan mahmah natawh kizui in ih laigelh zia le social mediate zatna tawm cik khat ki kum leng ka ut hi.\nGam khat makaihna\nGam khat ki makaihna ah a khantoh theihna ding le a picin theihna ding in thuguipi thum om hi. Khatna ah (legislative) kawlgam sungah hi le parliament (Gambup innpi vaihawm pawl). Nihna ha (Executive) thukhentatna nei pawl kawlgam sung bang hi le President thuneihna*. Thumna ah (Judciary) Thuman gen pawl – thukhente, sitni. Thukhen zum a thuneite cih bangin khuampi thum tungah kilam hi.\nMedia pen forth pillar- khuampi li-na kici-in a tunga khuampi thumte nasepna le vaihawmte mipi theihtheih ding in a pulak khia pen media nasep a hih manin gamkhat dinkip theihna ding in khuampi li-na kici hi. A tung a khuampi thumte seplebawl vaihawm nate a encik zong media mah a hih manin media pen (public eye) mipi mittang zong kici hi.\nMedia sungah old media leh new media ci-in khennih in kikhen hi. Old media sungah television, radio, le News paper te kikhel hi. New media sungah internet, viber, phone, facebook, twitter, sykpe etc. Kihel hi.\nMedia zatna sungah subjective media le objective media ci-in khennih in kikhen hi. Subjective media ihcih ciangin a piangthu khat ahi bangin gen, pulak, gelhkhia in, deihkaih cihbang omlo in a hi bangbangin tangko khia hi. Subjetive media in mipi tungah ngaihsutna pia-in mipi theisak in, thuman telciamsak hi. Subjective media ihcih namte in thuman gen in a hi bangbang in thugenna, deihkaihlo in guptuam paihtuam omlo a thugenna/gelhna hi.\nObjective media in bel a mau deihna bulphuh in a piangthu khat peuh deih kaihin thugen na a hihi. Objective media in a mau deihna midangte theisak, hilhsawn in, thuzawh sawm uhhi. Tua a hih manin a mau thugen, laigelh, laihawm zong a sang thei teng bek a ding hi zaw deuh pah hi.\nNidang lai-in media nasem ding a tuamin omin, mikim kihel theilo kihelzolo hi. A hizongin tuhun khantohna (Information Age) hunah mikim phial in media nasep kisem hi. A diakdiakin phone tawi mikim in, ih muhna khat, ihzakthu khat it utthu khat peuh facebook, viber le social media tungah suah pahpah thei ih hih manin mikim online media agent/tanute suak khinta hi hang.\nKhangnote le Media\nZomi khangnote aw, mitampi muh dingin na laigelhte, na man suante, a kilawm mah hiam? Ci-in lungngiah huai hi. Social media ih limzatna tawh kizui-in kumpite’n thukhun media law zong bawl khinta hi. A mau phalna omlo pi-in man photo khawng kimawk zaih thei nawnlo hi. Tu ciangciang media zatna ah maitang kimulo ih hih manin hangsan tak in laigelh in mimal kikona in limzat mahmah lai hi hang.\nMedia pen information thutheihna/ thu theih huaite mipi tungah theihsakna hi a, mipi phat tuamna ding geel in pulak khia ni. Mel kimu keitah ci-in mikona in zanglo zaw in ih ki cih khakna a om le zong kammal bek kitawng sakin mimal kikona in zang kei leng hoih ding hi. Mi pawl khat bangin mikona ding beksa kha uh a hih manin account min tuamtuam tawh hongin a mau hihna min le man bang a suang ngamlo om le ki lawm hi.\nZomi khangnote in media a thupitna le manphatna tel in thuhoih thupha tangkona le mipi tungah hawp sawnna in nei ni. Media pen lau bawl ding hilo a, zatsiam ding hi. Media ih zatna ah laigelhna le thugenna tungtawn in ih din mun mipi tungah eilehei a ki pulak khia den hi hang. Media na zatsiamna hang in nang le nang mithupi khat nahih lam zong kong phawk sak nuam hi.\nItna le deihsakna tawh,\nPrevious: US gamsung khualzinna pawlkhat – 94\nNext: Pu Thawn Mang (kum 62) Sihvui hunngelna


url: =Singapore City Harvest pawlpisum phengzat vaitawh akiman makai te thukhenna kinei tading :: ZOMI DAILY\nSingapore City Harvest pawlpisum phengzat vaitawh akiman makai te thukhenna kinei tading\nposted on 31 January 2018 at 2:03 pm UTC+9:30 Lomkholna: News, Sawltak, Singapore, World\nSingapore gamsung aom biakna minthang mahmahkhat ahi “City Harvest Church” te ii pawlpisum phengzatna tawh akiman pawlpi makai te zingciang Thursday (Feb 1) ni in thukhenna kinei tading cih Straits Times pan kiza hi.\nHih City Harvest Church te ii pawlpisum “Church Fund” bekbek Million tampi aki phengzatna vaipen Singapore gamsung bekthamlo, leitung gamtuamtuam inzong alunglutpih mahmah, thuthang khat ahihi.\nSingapore gamsung aom “City Harvest Church” kici Pentecostal Megachurch ii neihsa, pawlpi sum pen makai pawlkhat in na phengzatkha uh ahih manin 2010 kum pet akipan tunidong Singapore gamsung ah aki buaipih mahmah thuthang khat ahihi.\nCity Harvest Church pen 1989 kumin Pastor Kong Hee in apatkhiat ahihi. Pawlpi sum “Church Fund” S$50 Million aki phengzatna vaitawh pawlpi aphutkhia Founder Pastor Kong Hee zong akimanlak ah akihel a, thong ki kiasak hi.\n2015 kumin pawlpi sum phengzatna “Criminal Breach of Trust” tawh pawlpi makai mi 6 thong ki kiasak hi. Thongkia pen Pastor Kong Hee leh alawmte Tan Ye Peng, Chew Eng Han, John Lam, Serina Wee, Sharon Tan cihteng ahihi.\nHih City Harvest Church vaipen Prosecutors te’nzong Singapore tangthu sungah “the largest case of misuse of charitable funds in Singapore history” ci’n genkhia hi.\nKum 52 aphakhin Church Founder Kong Hee pen November 2015 kumin thong kum 8 akiading in thu aki khensa hi a, Friday (April 07) ni in athongkiatding kum 3 leh alangin kikhiapsak hi. A thongkiatpih alawm pawlpi makai mi 5 tezong thongkiat kum ki khiapsak tek hi.\nVideo: City Harvest appeal: 5 key questions about the judgment\nThongkiat kumding aki khiapsak pen lamdang kisa mahmah in, Social Media tungah minthang mahmah hi. Thongkiatkum kikhiamding cih thukhente’n agenkhiat khitzawh nai 4 sungin Singapore gamsung aom Twitter azang te’n hihvai Comment pah ziahziah uhhi.\n“City Harvest” cihleh “Kong Hee” cihpen Twitter tungah Hashtag ahih keileh Trends atampenpen hiliang hi.\nStraits Times te’nzong thongkiatkum kikhiamta cih Facebook tungah agelhkhiat khitzawh uh nai 4 sungin Comment bekbek 500 valbang ki gelhsukpah zihziah cihi. Comment atamzaw pen aki lungdampih hilozaw a, Singapore thukhenmang te’n akhentatsa akhiapsuk pen lamdang asa kitamzaw hi.\nSingapore Judicial System pen abangci himawk hiam? Mi thupi “White Color” khat ahih manin athongkiatding akum Discount a ngahthei ahiam? Ih naupang te hihbang gamtatna diklo alaknuam ihhihiam? cihbangdan in lamdang kisa in Comment kipia ngeingai hi.\nAlso read: Singapore ah Kawlzatui “Ananda Thukha” neklohding in thuneite’n pulak\nThongkiat kum akhiapsak uhpen zanhal Friday ni in thupiang hi a, tunidong mah Singapore gamsung ah thuthang minthangpen khatmah hilai hi. ZD Sawltak #zomidaily\nPrevious: Cocaine akikoih Condom bekbek 60 nawmvalh in Thai gamsung alutsawm numeikhat kiman\nNext: Tedim Myone thuthang tuamtuam & Htoo Ee Lin thong khakhat kiading\nZuapa Itna ~ Thawnpu\nTedim News (26 Dec 2015)\nInnkuan papi khatin ahawl mawtaw kibung in azi leh ata in sihlawh\nKumpi Sitni kasepsung lamdang kasak Pauk Sa minnei thunei te\nLeitungbup Zomite sungah kidop/ kikep ziading pulak nopna


url: =A Minthang Kumpigam | Storacles | Bible Universe\nSolomon Israel kumpi dinga hong dinkip khitciangin ma-ang sungah Topa hong kilang a, “Bang kong pai ding hiam?” ci in dong hi. Kumpite masa 3:5. Hih akhangno kumpipa in sum leh paai, nuntaak sauna, hauhna phatnate ngen thei hi, ahih hangin amah in tuate ngenlo hi. Ka mite ka uktheih nading pilna ci in ngen hi. Kiniamkhiatna tawh a thungetna Topa in dawnga, midangte khat beek in aneih ngeiloh ding a lamdang pilna pia hi. Tua thamlo iin anget lohpi iin, hauhna, liatna, minthanna, nuntaak saunate pia hi. Kumpi Solomon uksung tengin Isreal gam sung khempeuh ah gal omlo iin, kilemna leh lungmuanna bek tawh kidim hi. “Kumpipa in Jerusalem ah suang bangin ngun olsak a, amah in shefelah theiba sing bangin taamtaak sing tam sak hi.” Kumpite masa 10:27. Tua banah ahoih mahmah suang manpha namkim leh kham tawh kidim aa kizem Pasian biakinn pi khat zong lam aa, huan hoih mahmah tawh kium Kumpi inn lian mahmah khat zong lam lai hi. Khuapi sung khempeuh inn hoih nono leh sakol galkap tampite leh sakol leng tawh zong kidim sak hi. Gamsung khuaneu khempeuh zong, paak hoih nono te leh, singkung hoih mahmahte tawh zem kawikawi hi. Leitung mun khempeuh panin kumpite, mang liante, mi haute, mi pilte, khempeuh Solomon kiangah hong zin uh aa, letsong tampi zong hong puak uh hi. A maute in Solomon lungsim sunga, Pasian in apiak a lamdang pilnate zanuam a hong paite uh ahihi (Kumpite masa 10:24). Tua hong zinte lakah khat bang, ahau mahmah, amel hoih mahmah gamlapi aom Sheba kumpinu ahihi. Israel kumpipa pilna, minthanna, liatnate mite gen bek tawh lungkim lo iin, amahmah in muh teekteek sawm aa hong zin ahihi. Sheba kumpinu in Solomon tungah dotna haksa thu tampi tak donga, tuate khempeuh baihlam tak leh kitel takin Solomon in avekpi iin dawng khin thei hi. Kumpinu in a-etna khempeuh lungmang liangin lamdang sa mahmah hi. Ahih hangin, tua zahta aa genbaang omlo zah aa, ahoih Isreal gam pen, nang adinga Pasian in hong bawl sak gam tawh teh leng, siakmit tan zong ban nailo hi.\nIsaiah 65:17. Tu-in vantung thakte leh leitung thak ka piangsak hi. A beisa thute kiciamteh nawnlo ding a, kiphawkkha nawnlo ding hi. Hebru 11:16. Ahi zongin amaute' lunggulh pen leitung sangin a hoihzaw vantung gam ahi hi. Pasian in amaute-a' dingin khuapi khat na __________ ahih manin, tua bang mite in amah pen ka Pasian uh hi, ci-in a gen ding uh Pasian in maizumna-in na ngaihsunlo hi. Matthai 5:5. A lungnem mite in Pasian' ciamsa leitang ngah ding uh ahih manin thupha ngah mi ahi uh hi. Isaiah 65:21. Amaute in inn lam ding uh a, a sungah teng ding uh hi. Amaute in leenggui lo bawl ding uh a, a gah ne ding uh hi.\nMaangmuhna 21:16. Tua khuapi a pang kikim linlian a, a dung a vai a kikim ahi hi. A ciang tawh khuapi a teh ciangin tai tul leh za nga bang pha a, a dung, a vai, leh a san'na kikim hi. Maangmuhna 21:2. Mothak khat a pasal tawh a kituah dingin a __________ bangin vantung Pasian kiang panin Khuapi Siangtho ahi Jerusalem khua thak a hong paisuk ka mu hi. Maangmuhna 21:10, 12. Tua laitakin Kha Siangtho tawh ka kidim a, tua vantung mi in mual sang mahmah khat dawnah hong paipih hi. Vantung Pasian kiang panin a hong paisuk Khuapi Siangtho ahi Jerusalem khua a hong lak hi. ... A kulh sahin sang mahmah a, kulhkongpi sawmlenih nei-in, a kongpite-ah vantung mi sawmlenih om a, a kulhkongpite tungah Israel minam sawmlenihte' min kigelh hi. Maangmuhna 21:18. A kulhpi dingin jasper suangmanpha kiciang a, a khuasung pen kham citak tawh a kibawl hi a, limlang bangin siang kilkel hi. Maangmuhna 21:21. A kongpi sawmlenihte kep sawmlenih tawh a kibawl hi a, kongpi khat ciangin kep sabit khat ahi hi. A khuapi sung lampite kham citak vive hi a, limlang bangin a sung kimu paisuak thei hi.\nMangmuhna 22:1. Tua ciangin vantung mi in Pasian leh Tuuno tokhom panin a hong luangkhia, kristal suangmanpha bangin a te selsel gun tui hong lak a, Mangmuhna 22:2. khuapi sung lampi laizangah a luang hi. Tua gun pang tuakah __________ singkung po a, kha simin gah ahih manin kum khat sungin sawmlenih vei a gah hi. A tehte zong natna damna ding zatui-in kizang hi.\nIsaiah 35:5-6. Tua ciangin mittawte' mit kihong ding a, bilngongte' bil kihong ding hi. Tua ciangin khebai mipa diangin lam ding a, a pau theilo mipa in __________in la sa ding hi. Bang hang hiam cih leh gamlakah tui hong phulkhia ding a, sehnel gamsungah luitui hong luang ding hi. Isaiah 65:25. Keivom leh tuuno in an nekhawm ding uh a, humpinelkai in bawngtal bangin buhkung ne ding hi. Leivui pen gulpi' an hita ding a, mite hong tu nawnlo ding hi. Keima mual siangtho tung tengah amaute kiliamsaklo ding uh a, kisusialo ding uh hi, Topa in ci hi,” a ci hi. Isaiah 11:6. Keivom pen tuuno tawh omkhawm ding a, kamkei gialbem pen keelno tawh lumkhawm ding hi. Bawngno leh humpinelkai leh ganhing thaute omkhawm ding uh a, naupangno khat nangawn in tuate hawlzo ding hi. Isaiah 35:1. Gamlak leh lei keuna gam __________ ding a, sehnel gam __________in palhkhia ding hi. Unok pak bangin Isaiah 33:24. I gamah a teng mite kuamah in, “Ka ci na hi,” ci nawnlo ding uh a, mawhna khempeuh kimaisak ding hi. Maangmuhna 21:4. Amaute' mit panin khitui khempeuh nulsak ding hi. Thu luisate maimang khinta ahih manin sihna, dahna, leh na sa-a kahna cihte om nawnlo ding hi,” a ci hi.\nIsaiah 35:10. Topa' hotkhiatsa mite hong ciahkikin, lungdam tawntungna mai pua-in la sa kawmin Jerusalem-ah hong tung ding uh hi. Amaute in lungdamna leh kipakna ngah ding uh a, dahna leh khuisatna om nawnlo ding hi. Psalm 16:11. __________h in nuntakna lampi keimah nong lak hi. __________ omna munah lungdamna lianpi om a, __________ taklamah nop tawntungnate a om hi. Zechariah 8:5. Kongzing khempeuhah numei naupang kimawlin phezaizai ding uh hi. Isaiah 40:31. Ahih hangin Topa a muang mite a tha uh dimkik ding a, muvanlai bangin kha tawh leengto-in, amaute tai napi-un tawllo ding uh a, amaute lam pai napi-un gimlo ding uh hi.\nMangmuhna 21:27. Ahi zongin a sianglo, a hoihloin a gamta mi, zuau a gen mite kuamah lut theilo ding uh a, a nungta mite a kigelhna Tuuno laibu sungah a min a omte bek tua khuapi sungah lutthei ding uh hi. Mangmuhna 21:7. A __________ mi khempeuh in kei tung panin a ngahding thu in: Kei pen amaute' Pasian ka hi ding a, amaute keima ta ahi ding uh hi.


url: =Pa Stephen Pau Suan Kim hong nutsiatna tungtang kuppihna pawlkhat :: ZOMI DAILY\nposted on 28 April 2017 at 5:07 pm Lomkholna: Dahpihna, News, Tonzang, Zomi\nHih ih sanggam pa hong kisuamlup sak vai mawk pen a dahhuai mahmah thu khat hi a, ih mailam a ding in zong Zomite ih pilvang na dingin lathei leng deih huai sa ing.\nAmerica ah guta, migilo a omlo hi peuhmah lo a guta bu, migilo bu, Leitung a kumpi langpang khempeuh zong a omna gam hi a, bitna taktak omkhollo hi kici thei hi. Tu hun migilo te’n Thau pen ih neulai a Saili ih zat bangin zang uh a, phengzat zawlai ta uh hi. Migilo zong naktam lua mahmah sawnsawn hi. Thukante genna-ah Mivomte tamna-ah thusia lasia tam phadeuh lai hi ci uh hi.\nTua banah a guklut sim (illegal) Benete tamna-ah zong migilo tam phadeuh se hi. Migilo ahipah kei zongin thusia lasia tam deuh hamtang hi. Khamtheih zang leh zuak zong tamzaw deuh se hi. Mikangte zong tua bang mun leh khuate panin taikhiakhia uh hi.\nTua ahih manin ei gambeel Pemta te’n ih tunna khua leh a kim a pam khuadak a ih et ding kisam pha mahmah hi hang. Ih nu ih pa lamsa hong nusiat uh gamh luah hilo zandiak a tung ih hih manin mi thak kihi lel a, ih khiatlah ding bangmah omhet lo ahih manin Khuapi siangtho zawte kanin dawpin tua lai-ah ih khuasak ding thupi kasa hi. US sung ciatciat ahih zenzen hangin State khat le khat kibang vetlo, bitna (Security) leh hamphatna/huhna (Social Services) cihte kibang vetlo hi.\nPawl khat in nasep omna cimawk in migilo tam mahmah na mun peuhah om, vanlei laitak, motor parking a omlai tak khawng Temta/Thau kingat phei ziau, innsung a anne a tulai peuh a pualam pan Thau kikap khat peuh in kaptuk ziau cih bang omthei ahih manin lungmuanna tawm mahmah hi. Tua sung pan hong khangto ding ih naupangte deihsak huai vetlo uh hi.\nA mau zong tua bang haksatna lungmuan lohna hong tuak ding uh phal huailo hi. Tua teng lakah hong khangto le uh amau mahmah zong migilo suak thei lai ding uh cih khawng a kigen khol theilo thu hi a lauhuai peuhmah ahih manin tua bang mun a omte paikhia thei leng ih vai siang pen kha ding hi. Khuapi sung veve zong migilo omloh zawkna veng (ရပ္ကြက္) omlai hi.\nTua teh mi pawl khat leuleu nasep omna mah ci in Khuata peuhah om liakluak mawkuh in Zum vai, Zato vai, Naupangte Sang vai khat peuh om leh Khuapi mah delh kul veve ahih manin ei Pemtate khuapi mah tupah leng vai siang baih pen hi.\nPawl khatte bang Vanleng tual zong a omlohna peuhah teng mawk uh in ei lah gammite bang a ih kisap khat om leh phone ahih kei leh online tawh vaihawm thei lah hilo, ih kidalna ding Thau nei lah hilo, ih tai zialzial na ding Motor khawng zong kician sitset nei zong kihi tuanlo lai ngaihsut huai simtham leh kilawm napi’n kikin khollo bilbel pawl khat vetse hi. Titus Zomi\nNa mah mah zeel ei maw.Mai lam ah ih teen na pepeuh lom om thei mah leeng hoi zaw in teh. Na sa lua ingh. Thu mah ngen zom ni ei, Pasian tawh ki nai zaw seem ni maw. Kei dah lua ingh. Kum 70 bang ki nai to ta aa, ih ta gual hong tung sun ki nuam mah mah aa, ih mul kim ei. Gam muan na ding om tuan lo mawk aa maw. Dah na kawm ah, Thangpui, Frederick MD\nSum bawm ah sum pen tam puak lua kul lo aa migilo pen a koikoi ah om thei a hih man in pilvang ding hihang. A om dan or a mel etdan dik ih sakloh mi peuhmah peel pah lian ding aa khat guak vaak zong hoih lo hi. Motor nei lo or motor hawl lo nasepna ah mi a zui te bang pen lawm te ih ngaak kikal pen gate pua lam khawng ah ih ngaak dan pen siam kul mahmah hi. Minutes 15 bang lawm te ngaak ding a hih leh gate pua ah ngaak pah kul nailo aa gate sung lam ah tawm vei ngaak phot cihbangin ih tat ih heek dan siam kul ding hi.\nTua lo aa migilo ih tuah veve leh pen tai lo in ong dot bang uh hoih tak gen lel ding hi hang, zong huhna ngen aa awng pah beba masa lo ding , a mau deih pen sum or van man nei khat hi lel a hih man in tua te pia ziau zaw lehang ei aa dingin bangmah ong cih lo thei zaw uh hi. Tua a hih man in vaakna , na sepna khawng ah van manpha leh sum tam puak lua hoih khin lo hi. Topa’ thupha!, Kam Mung\nZo mi khem Peuh in Ih khi tui Luan in Ih dip kua hi. Ih Ci ling in sang gam ps Steven Suan Kimi ngaih Sut ding tam pi Ih nei hi. GZA leh zomi ki pawl na te zong lung gim ding hi. Heh nep na a zi leh Tate ,Pian na nu leh sang gam te tung ah Topa hong piak sak tahen. Rev Suan Go Khai, Zomi innkuan Kyaukmyaung pan\nPrevious: Thu-um Mimal Siampi Za ~ Suangh Dal\nNext: ZAM Thupuak :: 30 April 2017 (ZAM 2017 – 2018 Palai kiteel vaiding zaksakna)


url: =Thu-um mite leh Sum - Zomi Adventist Innkuan\nThu-um mite leh Sum\nDr. Do Suan Mung\nSum leh Laisiangtho :: Laisiangtho sungah sum tawh kisai mun 700 bangah kigen hi. Topa zeisu mahmah in thu dangdangte sangin sum thu genmun zaw hi. A thugentehnate seh thum suah seh nih sum tawh kisai hi. Sum pen mihing ta dingin ahoih lam a hi a, ahoihlo lam a hi zongin, thupi mahmah cihna hi. Tulaitak a leitunga buaina a om khempeuh,thusia lasia leh kido kikapna a om khempeuh a tawng dongin en taktak le hang sum leh paai hang na hi gige hi. Tua zahkhatin, leitung a thupha ki bawl, na hoih kisem khempeuh zong sum tungtawn mah a kisem na hi zel hi. Pauciin minthang khat ah,”sum ‘to’ a na neih leh ‘togilo’ hi-a,, nasem a neih leh lah ‘nasemhoih’ ahi hi” ki ci hi.(Money is a bad master, but a good servent).Sum ki-uk saklo a, sum na uk zawh leh phattuamna lianpi hong pia ding hi.\nSumdeih luatna in mawhna zungpite lakah khat hi (1 Tim. 6:6-10). Pasian nasemte deuhdeuh sum deih lua mi hilo ding ci-in teltakin kigen hi( 1Tim 3:3). Sum deuh lua ta dingin kicingta, hoihbek ta cih peuhmah om thei lo hi. (Thuhilhsia 5:10 NIV). sum deihluatna hangin Judas Iscariot in Topa Zeisu na lehheek hi. Laisiangtho sungah sumhaupa leh Lazazuh taangthu(Luke 16:19-31) leh khangno mihaupa (Mate 19:16-24).Thu te i -et ciangin mihaute in Pasian thu awlmawhlo zaw hamtang cih Topa Zeisu mahmah in hong lak hi. Hih thu pen maan mahmah hi. Tulaitak mahmah in zong leitunga mihaupen sawm ki telkhia leeng Pasian thu-um khat zong ki hel khollo khamai ding hi.\nTaangtawn a kipan tuni dong Pasian thu-um a tamzaw anei alampente kihi khollo zaw hi. Hih leitung nate lunggulh ding zong Pasian deihna hi lo hi. Kha thu leh tunglam nate lunggulh ding hi zaw hi (Kalawte 3:2).Hih leitungah i telkhial loh ding thukhat in, hauhnop luatna lungsim pen mawhna hih hangin hauhna pen mawhna hilo hi Mi pawlkhatte hauhna lunggulh tase kei leh Pasianin hausak lel hi. Hauhna pen Pasian thupha hi ci-in Laisiangtho sungah a ki genna mun zong om lua hi. (Thuhilhkikna 28:11, Zawba 42:10; Late 128:2; Paunak 13:21:21:21) Abiahang, Zawba, Shunem khua-a nupinu, Arimathea khuami Zawtah leh a dang tuamtuam tampite mihau vive ahi hi.Tuhun in zong Pasian a it mahmah mihau pawlkhat om lua hi.\nI hauh phial leh zong i hauhna tungah i lungsim koihlo ding ci-in Laisiangtho in hong hilh hi(Late 62:10). I hauhna ki phatsakpih lo ding ci hi(Jer 9:23). I hauhna peuh i muan leh ki pukding ci hi (Paunak 21:28). I hauhna leh i hauh bang, i zawn leh i zawn leh zong i zawn bangin Pasian min thangsak dign a hi hi. Pasian in thu-um mi khempeuh ahau dingin kamciam hong pia lo a, ama gam leh ama dikna zong masate i kisap bangbang hong pia ding ci-in hong kamciam zaw hi. (Mate 6:33; Phi 4:19). Solomon zong kumpi hau mahmah khat ahi hi. Ahauhna ahang khat pen a gammite tungpan siah tampipi a don na hang hi-a, mipite in thuakhak sa mahmah uh hi. A tapa Rehoboam huna a gam phelnih a suahna a hang khat zong Solomon in siah tam a don luatman a hi hi.\nSum Zonzia ding\nAkisam masa pen pilna (Theihna), Siamna leh kivakna a hi hi. I hauh nadingin hauh masak kul hi, ki ci thei a, tua pen maan lo hi. Tu laitak in sum $1Million na neih pong hangin na zat nading, na punsak,na meetsak zia ding thei lo-in mawk neknek le cin sauvei het lo in na sum teng hong bei lel ding hi. Tua ahihman in, a kisam masa pen sum zong hipah lo zaw in sumzonzia tawh kisai pilna,siamna leh kivakna hi zaw hi(Late 78:72; Thuhilhsia 10:10, Paunak 22: 29 NIV). Ei zomite a tamzaw bang pen na i sepsep pong hang in siamna leh kivakna neilopi a sem ki hi mai hi. Lokho, niangtuisai khawng hong, Moh khawng zong bawl, Ansai bang zong phuan, Puan zong khui hi keeisam napi hangin minam dangte siam bangin siamzo hetlo hi hang.\nSum leh paai bawlte inzong sumbuuk neuneu bawl leh asimtham a sum zonna (Black Market) ciang khawngbek a kisem thei hi-in leitung tawh liangko kikim a sumbawl dante ki thei nai lo hi. Kawlgambup mahmah en leng zong mi haupite sum ngahzia a thutuampi hi-a, mundang gamdang banga thuman tak leh siangtho tak a angah uh hi lo hi. Sumbawl zia i theihloh pen sinna i neihloh man zong hikha ding hi. Tuhun ciangciang sang a i sin thute nuntakna a izat theih taktak ding tawm mahmah a, mailam ah i zat theih taktak ding pilnate(Vocational Education) i sin phat mahmah ding zong thupi ding hi.\nSee also Laibu Thak: "A Lamdang Laisiangtho Thu (Bibliology)"\nTuhun teh ei zomite lakah MBA ngah khawng omta ihihman in lungdam huai mahmah hi.I kumpite in zong sumbawlna tawh kisai khantohna nading nak geel mahmah uh ahihman in mailam ah sumbawlzia pen gamdangte mah bangin khantohna om ding hi. Sumbawlna zaitakin hong ki hong leh bang sephuai hiam cih bang eimi sumbawlpite in ngaihsutkholh huai mahmah hi. Thukhat ah, MBA khawng i ngah manin haupah ding cih zong hilo zel hi. Athu a theih leh ataktak pen kibang lo hi.Sumbawlna ah ngaihsut siamna leh muhkholh theihna kisam mahmah hi.\nAmerica a sumbawlna ah ahaupen Walmart kici van citeng zuakna saipi ahi hi. Apankhia pa Sam Walton in mitampite beizawh ding in van ahoihlua ahilo te a kiman thei pen in zuak hi. Vante ahoih lua ahih loh hangin kizang thei veve leh tawm man ahih manin Walmart pen mi khempeuh phial in van leina phualpi in zang a, khan cihtakin khang to hi. Tuma kum 100 laipawl in America te Henry Ford kicipa in America gam mi khempeuh mawtaw tuang zo ding ci-in mawtaw tampi a kimantheipen in hong bawl ciangin mihaupi suak hi. Apple Computer phuanpa, hong nusiasa Steve Jobs, Microsoft Computer phuanpa Bill Gates te in zong hih bang muhkholhna tawh nasem uh ahih manin lawhcing mah mah uh hi.\nAnihna ah, hanciamna (Cihtakna, kuhkalna) Zong kisam hi. Mi thadah ahau leh akhuasuak cih bang omlo hi. (Pau 6:9-11; 10:4; 20:13). A diakdiakin ei Tapidawte Pasian in nasep ahanciam leh a citak Pasian ahi hi. Topa Zeisu leitungah a om lai-in hanciam takin nasem hi. Leitung thu hi ta leh, Pasian thu hi ta leh, mi gina,mi khuasuak,mi thupi khat ahih naak leh hanciamna leh cihtakna nei hi.\nAmerica a mihau John D. Rockefeller , James Cash Penny(J.C Penny) te bang nasep niam mahmah tawh ki pan uh hi. Lai-at neu khawng sem in, in nipi kalkhat $2-3 khawng bek ngah uh hi. Ahi zongin nasep hanciam in,geel siamin, thumaan uh ahih man in leitung ah mihaupen te hong suak uh hi. Leitunga mihau pen khat ahi ngei, Apple Computer,Inc. Phuanpa Steve Jobs bang zong nasep a kipat dingin a sumbul ding neilo ahih man in a mawtaw lui Volkswagen minibus khat zuaka sum ngah sun sun tawh nasep ki pan khia ahi hi.\nAthumna ah Thumaan na: sumbawlna ah zuau peuhmah zang lo ding hi hang(Pau 16:8). Cikhum namtuamtuam hel, sathau nam tuamtuam hel, Coffee bawlna ah adang khat tawh hel, thei gegu pimah suangkhem (atuh) zuak, tawisuang namnih zang,ctp. Thumaan lote Pasian in thupha pia lo hi. Tua banah, zankhat thu in hauhsawm lo ding hi hang. Thakhat a haunuamte lamtawn lo khat kihel hamgtang (Pau 28:22) ahih manin a daan tuak ding ci-in Laisiangtho in hong hilh hi (Pau 28:20). Lamtawn lo a thakhat a hauhvat pen sauvei ki mang lo hi(Pau 20:21). Tua ahih manin, Lottery,che,phekap, etc. te peuhmah lawngkha lo ding hi hang. Lottery,che,phekap a mihau a suak cih bang zong om ngei lo hi. Ahaute in zawnlawh zaw hi. Thu-um innkuan pawlkhat te in phekap khawng kimawlna danin zang uh a, tua nangawn zathuai lo hi.Hong mu den i tu i tate phekap dan a hilhhilh leh a hanthawnthawn kihi gige hi.\nSumzonna ah ki dopding thu pawlkhat\nSum bawlna ah Pasian leh Kumpite deih loh van ahi, zakang,zavom, No. 4, Thau cihte pawl peuhmah semkha lo ding hi hang. Tua bang nate tawh sumbawlin i tuahpha phial zongin sauvei kinekha lo ding hi. A kumpi thu mahmah in zong hong ki man leh sihdaan, ahih kei leh kum sawm tampipi thongkiat theihna thu a hi hi.Tawlkhat kawlpi, Bogyoke Lampi dunga innthak kilam khempeuh ei zomi ta vive a hi hi. Ahi zongin tuhun teh minamdangte khut sung tungkik ta hi. Zomite i hauh sun teh tomvei lua mahmah a, tua pen i sumzonna ah Pasian hong awiloh khat om hi ngelngel ding hi.\nTu-in kawlpi, Bogyoke lampi dungah minamdangte in store sai lian pi pi nei uh hi. Sumbawlna ah thumaan taka hanciam ding ahih hangin a khengval a huaihamna neihloh ding a hi hi (Pau:15:27; Thuhilhsia 5:10; Lk 12:15; Zm 1:29; Col 3:5). “Aakta duh gawl ki lawh khup” cih paunak ineih mah bangin huaiham lualiang leeng kisuplawh zaw thei hi. Sumbawlna ah i huaiham luat leh lampi maan panin ki pialkhial hamtang a, tua in siatna hong tun hi.\nMipawlkhatte in sum, Pasian (To) in nei uh-a sum bekbek thupi sa uh hi.Pasian thu zong phawkkha manlo, innkuanpih zi leh ta te nangawn awlmah zolo, Ama pumpi nangawn don manlo zahin sum zon cihtakin zong uh hi. Pasian phawk lo zah-a sum i zon leh bel dahhuai mahmah ding hi. Leitungbup inei zongin tua in i kha hong gum zolo ding hi (Mk. 8:36-37). Innkuan don manlo zah-a sum i zon leh zong innkuan sungah buaina hong piang dinga hong kimanzaw het lo ding hi.\nSee also Wrench Ministers | Adventist Today\nZi leh tate nuasia a mundang gamdang ah sum leh paai zonga kum tampi pi om bang deihhuai masa hetlo hi.Sum leh paai tampi i lam zongin i tate khawng migina lo na suak leh kiman het lo ding hi. Mi pawlkhatte sum zong lua kisa in Amau pumpi nangawn don manlo uh hi.An gina nangawn ne ngam lo, ne man lo, ihmut cim lo, cih bangin om-a, aneih a lamete nangawn lungnuam leh cidam takin zangkha lo lel dih uh hi. Hih bang hauhna pen khiatna mahmah nei lo hi.\nTua banah, Mihau dangte een’ na zong neih ding hi lo hi.Thukham 10 sungah midangte een’loh ding na gen hi.Pasian in ei tawh kilawm kituak asak zah hong piak a hih manin Pasian hong piakzah tawh lungkim ding hizaw hi. Midangte i een’ leh een’ ding beingei lo ding a cikmah hunin lungkim na kingah lo ding hi.\nSumbawlna ah tampi aman van tawmno khat tawh ibawl sangin, a tawm man van tampi tawh bawl leng kipzaw,kho zaw hi. Bill Gates bang ahauh loh ding hithei mahmah lo hi.Leitungbup in ama bawl Microsoft Computer kizang mawk hi. Van izuak teh zong ameet tam la lua in khawng mengmeng zaw in van lakik mengmeng leng hoih zaw hi. Sumbawlzia zong kidot, kihilh theihte kihilh huai sa ing. Ei hang a midang khat ahauh leh e’n zawnlawh hetlo in daupailawh zaw lai ding hi hang.Nidang in eimi sumbawl pawlkhatte in lamhoih khat thei le uh immawk in midangte hilh lo uh hi. Tua pen angsung khualna hi-a , Pasian deihna tawh kituak lo hi.\nSum zeekzia ding\nSumzeek siamna bulpi pen Citna (Generosity) a hi hi.Pasian a ding leh midang ta dingin cinghin piakhia ziahziah ding hi hang (Pau 22:9, 11:24). Midang i cih ciangin adiakdiakin mizawng, mi cimawh, tagah meigongte a gen nuam i hi hi. Tua banah, na hoih a sem ki pawlna tuamtuamte zong panpih theih banga panpih ding ahi hi.Ei Zomite lakah tua bang kipawlna pawlkhat om a, Lungdam huai mahmah hi.Kipawlna tuamtuamte ihuh ding ciangin, kipawlna in na hoih sem takpi hiam cih leh , azeek a vaihawmte muanhuai maw, muanhuai lo cih et ding thupi hi. A haunuamluate leh a ciltentante ahauh cih thadah zawnna daan tuak ding ci-in Laisiangtho in gen hi (Pau 11:24; 28:20; 22;).\nTu laitak a leitung a mihaupente ahi Bill Gates, Warren Buffet te bang leitung thu tawh kisai in cingh mahmah mawk uh hi. Sum a billion a simin hawmkhia ziahziah uh hi. Tua bek zong thupha saantaak khin hi. Eimi sum nei mawhlo a kigen pawlkhat cingh hetlo mawk hi hang. Pasian a ding ahi zongin, Midang ta ding a hi zongin, ahuhtaak kipawlna khat peuhpeuh aa ding ahi zongin, piakhia nuam het lo mawk hi hang.bang zahta in i hau phial zongin, Pasian a ding leh midangte a dingin izat kei a, ei a ding bek peuh a izat leh i hauh thaman om lo hi.\nPasian a ding leh midangte a dingin cit mahmah ding ahih hangin ei aa dingin bel ciil ding thupi hi. Sum tawm i muhsun ciang in pheeng zat lo ding hi hang (Pau 21:17). Mi pawlkhatte in sum tawm mu leh zu leh sa tawh kidiah pahin, asumte abeitheilo ding bang in thangzat gawp thei uh hi. Sum pen bangzah ta in atamphial zongin pheeng zat leeng beihak hetlo hi Inn leh lo, mawtaw leh vanzat tuamtuam, niik leh puan, annek tuidawn cihte i lei ciangin a kilawm ciang khat om a, aval akaan leh uangtatna zong om ve ve hi. Na khat peuhpeuh ah uangtat luat loh ding thupi hi.\nInnkuan sung sum zeekziading\nThu-um mite ihih mah bangin i vai khempeuh thungetna tawh Topa aap ding ahi hi. Athupipen ahi, inn leh lo a ki pan na khat peuheuh i zuak, ilei ding ciangin Topa dong masa ding hi hang. Lungsim kizawh siangna om masa lo in sum zuak sum lei bangmah sephuai lo hi. Pasian deihna i tel masak ding thupi hi. Taanglai in Zudah mite in apu apa te tung pan ua aluahsuk uh inn leh lo,vangilte mawkzuak lo uh hi. Tua mah bangin ineih ilam gilte zuak kholloh pen hoih zaw hi.\nInnkuan sung sumzeekzia tawh kisai in, amasa in, khasim (Kumsim) sum ngahna (sum lut) tuat masa ding hi hang. Khasum, sumbuuk (sumbawlna khat peuhpeuh pan), lokhawhna pan gankhawina pan, bank summeet, pension, ctp. En in i sumlut buppi thei masa ding hi hang. I sum lut zah itheih ciangin sumzat nading kigeel thei pan ding hi.\nSumzat na ding geel ciangin ngaihsut masak ding thu pawlkhat om hi. Hih i leisawm na (van) pen a kisam taktak maw, i deih ponglel maw, ahih kei leh, i lunggulh pong maw cih khensat masa ding hi hang. A kisam taktak ahih leh lei ding hanga, deih ponglel, lunggulh ponglel ahih leh haksapi-in leikul lo hi.\nNa khat peuhpeuh i lei teh ahih theih laiteng bat lak lo ding hi hang. Avekpi in piazo pah leng hoih pen hi. Tawmta a piakding (Installment) zong kidawm taka zat ding ahi hi. Ei mite in piak khat a i piak kei leh ahunhun a piakte pen kizatsiam pha lo hi. Pia zo nawnlo,pia nuamnawnlo cih om thei mahmah hi.\nSumzat nading ah, Pasian a ding 1/10 amasapen in koih ding hi hang. Tua khit teh annek tuidawn a beizah ding, nasem ineih leh nasem (Employees) te khasum ding, innsap ihih leh innsap ding, mei,tui,phone sap,mawtaw datsi man ding, bus saap ding, zatui zaha lei nang, puansilh niikten (khasim a lei hilo),kuang leh keu, sabuai, tutphah a kipan inn sung vanzat tuamtuam (khasim a lei hilo), thu phamawh tuamtuam(lu hmuh yee), leh i khol ding cih bangin lai mah tawh ciamteh-a, sazian bawl ding hoih hi. Pasian nasem khatin 1/10 Pasian pia ding, 1/10 khol ding, 1/10 upna khaici (mi cimawh/Pasian nasemte huhna) in zang leng sum tawh ki buai nawn lo hi, ci hi. A sinhuai thu khat hi.\nVan ilei teh zong vanlei siam ding thupi hi. Tawmcikcik a ilei sangin honlei leng kimeetzaw cih khawng, tua ciangin a kiman a ki zuak laitak (On sale/Discount) cihte tuat tiltel mah leeng tampi noptuam thei hi. Van pawlkhat athak ahih pong hangin hoih khollo a, pawlkhatte lah ngallang (Used) hi napi hoih mahmah thei lel hi.Tua te pawl zong ngaihsuttaak hi. Van man pen saikhat leh saikhat ki bang lo thei ahih manin na tuah masakna ah lei pahlo-in dawp kawikawi phot ding hoih hi. I sumlut sanga atamzaw izatloh ding (Leiba lo ding) kidop huai hi. I sumlut sangin i sumzatna a tamzawk leh koilai munah kikhiam thei ding hiam cih etphat pahlian ding kisam hi.\nInnkuan sung sum leh Paai thu ah athupi mahmah khat om hi. Tua in, Sum muhna nei nailo naupangte sum tawisak loh ding, zatsak loh ding ahi hi. A kisapna uh a om leh ana (a van) a leisak ding hizaw hi. Sumbuuk ah van lei dinga i pai ciangin zong naupangte tonpihhuai lo hi. A kisam lopi ” Hong leisak in” ci thei uh-a, va kileisak kha zel ahih manin akullo pi a sum bei thuah suak hi. Naupangte van lei ding a i sawl leh zong hong tun teh sum sazian sitkik tektek leng hoih hi. Naupangte sum natawisak, na zatsak leh ‘siatna va bawl in’ aci tawh kibang na hi hi. I tate in sum leh paai a lawhphial uh zongin zi/ pasal nei a thuktuam a suan keinak uh leh a sum ngahte uh nu leh pa mah hong aap le uh hoih hi. Tua banga hong aap uh leh nu leh pa te in tate aituam zat ding tawm khenkik zaw dign hi.\nBangbang hileh ei thu-um mite in hong vak taktak pen Pasian ahih lam phawka sum leh paai tawh kisai in Pasian mah imuan ding thupi hi (Late 111:5; 127:5;145:15;15,16; Mt 6:26). Tuma kum 50,60 lai in tu-a zahin vanman tam ding ci-in hong kigenkhol leh ei mi mawkmawk te cih thadah ahaupente zong nuntak ngap lo ding hi. Ahizong in Pasian in hong vak ahih manin kinungta bek tham lo in mun tampi ah nuntakzia nangawn tua hun lai sangin tuhun in sangzaw hi. Mailam ah zong bangbang piangphial taleh ei thu-um mite in Pasian muangin ama gam leh adikna zong masa peuh lenghang Pasian in inek idawn ding, isilh iteen ding leh ikisapnate khempeuh Khazih sunga ahauhna tungtawnin hong pia lo mahmah ding hi (Mt 6:33 ; Phi 4:19).\nADRA President: “Faith Communities Can Change the Dialogue from Hate and Ignorance to Peace, Love, a...\nPrev post ZOGAM AH PASIAN THU TUN ZAWH KUM 121 CINGTA!\nNext post More Kenyan Churches Seek to Leave Adventist Conferences


url: =Eventi Food Festivals - Lansing, Stati Uniti d'America | Eventbrite\nFood festivals: Eventi - Lansing, MI,\nCondividi Jeepers Creekers! Eat,Drink and Be Scary Costume Pub Crawl con i tuoi amici.\nSalva Jeepers Creekers! Eat,Drink and Be Scary Costume Pub Crawl nella tua raccolta.


url: =Myanmar galvanleng khat ahawl akisin laitak kia, ahawlpa si :: ZOMI DAILY\nMyanmar galvanleng khat ahawl akisin laitak kia, ahawlpa si\nposted on 3 April 2018 at 4:46 pm Lomkholna: Myanmar, News, Sawltak\nMyanmar galvanleng “Air Force” khat tuni Tuesday zingsanglam 10:15am hunpawl in Bago Region, Taungoo ah kia cih kiza hi. Tua Myanmar Air Force sungah atuangpen ahawlpa Pilot bek hiding kici a, ahawl akisin laitak in atuahsia kici hi.\nTaungoo vanlengtual panin tai 3 bang agamlakna ah vandawn asanna 500 Meter asangin alenlaitak in akia kici hi.\nMyanmar Defence te pulakkhiatna ah aset siatna om ahih manin, vanleng pen akia hi ci’n genkhia uhhi.\nVanleng akiat ciangin Rescue Team te’n delhpah uh a, vanleng asiacip zong mukhia uhhi. Vanleng hawlpa Pilot pen aset asiat ciangin Parachute tawh lengkhia himahleh liamna honkhat ngahhi. Tua aliamma tengtawh Taungoo khuasung aom Military Hospital ah kipuak a, ahi zongin asawtlo in si cihi.\nTua galvanleng pen Sen te bawlkhiat Chinese-made Chengdu F-7M hiding inzong ki ummawh hi. Vanleng kiatna ahangpen athu hoihtak aki kanciansan laitak ahihi.\nMyanmar gamsung ah galkap vanleng “Military Plane” tepen tuahsiathei zelzel hi. Nungkum June 2017 sung inzong galkap leh a innkuanpih te apua galkap vanlengkhat kia in, mi 122 takin sihlawh uhhi. Andaman Sea kici tuipi sungah akiasuk hi a, vanleng sungah atuangkha Military Personnel leh a innkuanpih khempeuh avek in asikhin uh ahihi.\nMore: Kachin khuasung mite athatlum Myanmar galkap te kum 10 thongkiading thukipia\nTuazawh asawtlo September khasung in Rakhine State sungah galkap vanlengkhat kialeuleu hi. Tua galkap vanleng pen Yugoslav-made kici a, Training Jet khat ahihi. Asungah atuang vanlenghawl akisin Pilot 2 te’n sihlawh uhhi. Sawltak #zomidaily\nPrevious: Pakistan gamsung ah Christian innkuankhat sungpanin mi 4 thautawh kikaplum\nNext: Mizogam khanlawhna etteh huai\nTraffic Light meisan akan Motorcycle leh mawtaw khat akitaih laitak Video ki zaihkha\nUS Tulsa pan Pa Gin Za Mung (Saipimual, Hatlang) in hongnusia\nMandalay buaina hangin Kawlgam ah mi 56 kiman


url: =Zogam Vilna, Zogam Gal-etna, Zogam Khangno Khawmpite ~ GS Khup :: ZOMI DAILY\nposted on 4 November 2019 at 8:56 pm Lomkholna: Article, Gosawmkhup, Politics\nZogam ah Khangno Khawmpi tuamtuam kibawl ding cih thuhoih pawl khat za leuleu hang ei.. Khangno Khawmpi ka cihteh Party Youth Conference/Forum dan hizaw ei..\nTu kha sungin Zogam Tedim khuapi ah NLD Khangno Khawmpi kibawl ding ci, mai kum February kha ciang Tedim khuapi mah ah ZCD Khangno Khawmpi kibawl ding ci..\nZogam ka vilnop manmah in hih Khawmpi avaihawm Makaite khat leh nih tung ah thu ka dotna tung pan, ka deihsakna pawl khat hong om ahih manin.. hih Zogam Vilna hong gelhzel ing..\nKhangno Khawmpi vive ahih manin, mailam a Zogam Makai ding Zomi Khangno vive a kikaikhawm dingin ngaihsun ing.. thupi himhim cih ding hi..\nParty Khangno Khawmpi ahihteh, Party Policy thu kihilhcianna, thusinna bel omngel ding hi cih theihsa ban-ah, Khangnote tung ah 2020 Gambup Kiteelpi ading Party Campaign/Zolna zong kihel hamtang ding cih theihsa cini.. ahi dingmah hi..\nHizo hi lehbel, Khangno ih cih himhim, Political Party Policy khatpeuh, Political Ideology khatpeuh ih kihilh, ih kithun, ih kisinsak ma in, Zogam Makai picing asuak ding, Gam leh Minam a itngiat ding, lungsim sianthona leh diktat thumanna anei ding Khangno Khawmpi, Kipattahna, Thusinna om masa hileh, tua khitciang, Khangnote in amau thutheihna leh sandan zui in Political Party khatpeuh ah ma hong pangle uh Zogam Makai picing hong suak ding uhhi cih kei sandan hi..\nTua bang a, suakta takin Khangno Khawmpi a bawl thei ding dinmun om nailo ahihlah Party Khangno Khawmpi a kibawlzong apha hi ci ing..\nA thupi ah, Khangno Khawmpi ahihteh, tu laitak leh tu khanghun a, Kawl Gam ah a kisam leh a kisin, a kinungzuih mahmah ahi, anuai a Thulu tengbel kihilh, kisin, kikum, kipantahciat ding kisam sapen ing, tua khitciang, Party Policy leh Party Campaign hi zawleh aci nuam hi ing..\nTua ahihteh, thupi leh kisam kasak Thulute hong kum dihning ei..\nDemocracy thubulpi kihilh bek hilo in Zogam leh Zomi-te Kivaipuakzia sung ah Democracy zia leh tong a kizui hiam sittel huai, a kizuihna ding bangci bangin kipantah ding ihhi hiam cihte kikup huai sa ing.. Gam, Kipawlna, Party, Kumpi Ki-ukna, Kumpi Zum, Khua leh Tui sung ah Democracy zia leh tong bangci bangin zui ding cih, a bulpi pan kisin kul mahmah ding hi..\nHih Thulu tawh kisai thusung dingbel Political Science lam ah Pilna Siamna asang simsim aneite cial huai sa ing.. Kidop huai kasak khatin, Gam sungzong cikei ni, Kumpi zum sung, Party sung ciang ah Democracy dan azui theinailo, Dictatorship zia leh tongmah nuam asalai khatpeuh, hih Thulu tawh thusung ding in ih cialkhakloh ding kisam in um ing..\n2. Human Rights, the Rights of Indigenous Peoples:\nHuman Rights kammal mahmah taangpi kamdawn ah kigenngam, kitheihbawl napi in, Human Rights thusimna, zahtakna tung ah a kinga Zomi leh Zogam a kilam zawhna ding kikupna kisamlai in ka um hi. Tuaban ah, Tualsuak Mite Thuneihna himhim Kawl Gam ah limtak a kihilhcianna, thusinna omnailo ahihteh, tutung Khangno Khawmpite sung ah a thu kipan himhimleh lunggulh huai sa ing.. The Rights of Indigenous Peoples a theilo khatbel hih Thulu tawh thusung in cial huailo dingzong phawk huai ding hi..\n3. Self Determination:\nSelf Determination thu taktak pen Kawl Gam in bangciang in ciangtan hiam cih dinmun tung ah kinga ahihteh, aniam pen pan asang pen dinmun ciang, kihilhciankholh ding kisam sa ing. District dinmun, Self/Special Administered Area dinmun, Federated State dinmun cihbang a dinmun tuamtuam khitciang, asuakta Gam dinmun ciangdong sinkholh ding kisamta hi.. Zogam suahtakna ding thu gen ding ahih pahloh hangin, tua ciang dinmun zong Determination sangpen a hihna a hilhcian ngam, thu asung ngam Makaite thusung ding cial huai hi. Zomi-te State khat in ading thei ding a hihna thu agenkhia ngamlo khatpeuh hih Thulu a gen ding in kicialloh ding kilawm hi..\n4. Federal System:\nKawl Gam ahong kihon zawkdeuh a kipan, Federal kammal pen taangpi kamdawn ah kigenngamta ahih manin, mipil misiam a kinei Makai tampi in Federal nam tampi om hi ci in, thu asincil mipi hong amsaksan ka sa hi. Kawl Gam ah akisam Federal System pen India, US cihte bankawk akul hipeuhmahlo a, Minam a siksan, Minamte in Gamgi kician anei ahih na a kipsak Federal System akilam dingbek kihanthawn in, Khangnote in tua thu hong kipsak hile uh lunggulh huai sa ing..\nHih Thulu a hilh ding, thusung dingbel Gam thu atel mahmah, Mipil Misiam bek hilo, Kawl Gam kilamcil a kipan Gam Kivaipuakzia akikhel zia a tel mahmahte cial huai sa ing. Abeisa kum (3) val, ahihkei leh abeisa Term (2) bang, Kawl Gam ah Democracy Kumpi a kiteel dan in kiciamteh a, tua hun sung a Kumpi Thunei, Gam Makaite sung pan Federal Kammal khatzong a lokhia ngamlo, thusung thei hi napi a sunglo Makai khatpeuh in hih Thulu ahong sunloh ding theih huaipah ding hi..\nKalw Gam sung a Thusinna, Seminar, Workshop tuamtuam ah hih Thulu pen Popular Topic khat cileng kikhiallo ding hi. Zogam ading inzong hih Thulu pen Gambup huam genloh, Party sung ciang nangawn ah a kihilh huai, a kisin huai thu khat hita hi. Rule of Law kician takin a kizuihna dingin Law/Thukhun kician a om masak dingbel kitheita in ka um hi. Thu khatpeuh zui a thu leh la vaihawmna bel Zogam ading kua Party, kua Party, kisin mahmah kul in um ing. A Thukhun/Law genloh, Meeting Resolutions khatpeuh, Khawmpi Thukhensatna khatpeuh zuih ding, tua zui a sep ding cihpen, Khangnote genloh, tu laitak a Gam Makai tampite in phawkkha lomawk uhhi.\nTua ahihteh, Meeting Resolutions khat zuih ding lam aphawklo, Khawmpi Thukimna khat bang a kalsuan ding a utlo, Party Thukhun zui a vai hawm ding a utlo, Party tawh kisai thu leh la khatpeuh Thukhun zui a kalsuan ding sangin mimal deihna bangin vaihawm ding a masak zaw Makai khatpeuh hih Thulu tawh thusung dingin kicialkhakloh ding kisam in um ing.. Zogam ah tuabang Makai bel om nawnsamlo ding hi cih um ing..\nCapacity Building kammal zong Kawl Gam sung a Politics sinna Seminar khempeuh ah a kiza tawntung Thulupi khatmah hi ei. Khangno Khawmpi sungbek ah hih Thulu sin ding hikei in, tu laitak mahmah a, Gam Makaite, Party Makaite inzong Capacity Building ahong lunglut ding uh kisam peuhmah in mu ing. A pilsa, a siamsa a suak omlo ahih hangin, tu laitak in a liangko tung ah a kisuan Gam Makai hihna, Party Makai hihna hangin kisinphat kul, sinsin kul cih sansiam huai sa ing.\nMakai khat hih theihna ding in a kisam Mimal picinna ban ah, Pilna Siamna, Nasep Siamna, Thu leh La khinkhai theihna, madawk in ma pan theihna, akhangto Gamte ah a kizang ahoih Kimakaihna zia leh tong hoihte kisinna cihbang Capacity tuamtuam akhang aham kipattah huai mahmah hi. Zomi sung ah hih Thulu tawh thusung ding a omkei aleh namdang khatpeuh zong cialliang in thu sunsak huai sa ing.\nTu laitak a ih Makaite sung pan ama panmun tawh kizui in Capacity anei hetlo khatpeuh hih Thulu tawh kisai thusung dingin ih cialkhak leh khantohna lamsang in kiamsukna lam kimanawh ding a, Gam khantohna dingin Gu akhah Khawmpi kisuak zawmai ding hi.. kidop huai mahmah kasakna thu hi ei.. Capacity Building thusung dingin Capacity anei khat hileh cihna hizaw.. tu laitak a Zogam Makaite in amau munsan panin Capacity aneikim dingin deihkaih ing..\n7. Policy Development:\nZomi sung a Gamvai asin khangthak Makai khat leh nih tawh ka kihongeina khat ah, Zomi sung ah Kipawlna, Party tuamtuam om napi in, Policy Development lamsang kithanem mahmah hong ci uh a, ka khinkhaikhak uhleh, Policy Development ciang a gending zong hikei in, Meeting Agenda Development nangawn a kisiam nailo in ka mu uhhi. Kipawlna khat, Party khatin, Meeting maw, Khawmpi ah maw, bang kikum a, bang thu kisung ding, bang Agenda kikhung cih limtak in ageelkhol zo kitawm mahmah hi cih ih mu hi.\nMeeting tampi kibawl, Khawmpi tampi kibawl hi mahleh, Policy khatpeuh khun ding (Develop) genloh, tua Meeting ading, Khawmpi ading Agenda kician kigeelkhol zolo ahih manin, Meeting aman ciang, Khawmpi aman ciang vai teng aveng hi theizel hi. Zogam leh Zomi ading Policy tuamtuam, Khantohna ding Planning tuamtuam gelkhol dan tawh kisai Khangnote ban ah tu lautak a Gam Makaite inzong ih kisin sawm hamtang ding lunggulh huai mahmah sa ing.\nKhangno Khawmpi sung ah hihbang Thulute asung ding, a hilh dingbel Mipil Misiamte mah cialloh aphamawh in ngaihsun ing. Agenda neilo Kipawlna, Party khat sung pan Makai khatpeuh in Policy Development Thulu tawh thu hong sung ding hileh bang hong sungtam cih aciammuih huai thu khat himai inteh..\nUN Khawmpi tuamtua ka kahna sung ah tu laitak a Leitungbup Ngimna ahi Sustainable Development Goal a tangtunna dingin Good Governance pen gam-uk Kumpi sungbek hikei in, Political Party leh CSO Kipawlnate sung ahzong nakpi takin kisam hi cici uhhi. Hih Thulu pen leitungbup ahzong a kisinsan, a kipantahsan thulupi ahihteh, Mipil Misiamte mahin kihilhsak dihni. Khangnote genloh keibang a khanghamte inzong sinsin laileng ahoih mahmah ding ahi hi.\nGovernance sung a dinmun khat ahi Kivaipuakzia tawh kisai, Party hi taleh, Kipawlna hi taleh, Zomi sung ah kician takin kikhunglo, kilamlo ahih manin, tuni ciangdong kikhangto theilo, kilamto zolo, ki-ukcip in mite nuai ah ih tai hi. Gambup cikei ni, tu laitak a ih hamphatna panin ih Party ciat sung ah Good Governance ih kisin, ih kipattah theih aleh, tua tungtawn a picinna siksan in 2020 Kiteelpi ah agah kimu in ka um hi..\n9. Patriotism, Nationalist/ Zomi Movement:\nZandiak a kibawl Party Khawmpi khat tungtawn in enleng, Zomi-te sung ah Minam Itna lian mahmah, sang mahmah hi cih kimu thei hi. Zogam khantohna ding kilunggulh mahmah hi cih kilang hi. A thupi ah, Minam Itna siksan in Political Party in bangci kalsuan ding cih thu kician takin kihilhcian huai in um ing. Tuamah bangin Zomi Movement ih cih bang ahi hiam cihzong kician takin taangpi in atel ding kisamta hi. Zomi, Zomi ci in, Minam vang tawh Agenda adang khatpeuh ih gupkhialhloh ding zong Khangnote in theih huaita ding hi.\nMinam Party in Minam siksan in Kivaipuakzia anei hiam, Minam Party ih cih bang hi a, kuate Minam Party taktak ahi hiam cihpen Khangnote in sittel huai mahmah ding hi. Gam leh Minam Itna tawh a kilam Party khatpeuh dinmun, zia leh tong, kivaipuakzia bang tawh kiteh thei ding hiam cih thu Mipil Misiamte in hong hilhcian hileh lunggulh huai ka sapen hi.\n10. Nation Building:\nZogam a kibawl ding Khangno Khawmpite ah Nation Building thulupi tawh kisai thusinna bawl ding hileng, Kawl Gam huam in thu ih sunma in, Zogam alam ding hi lehang, bangteng kisam a, bangteng geel ding, bangteng kikum ding ihhiam cihciang tawh lungkim huai in ka um hi. Tu tung Khangno Khawmpite sung ah, tu laitak a ih Gam Makaite tung a thusun huai, Zogam lam dan ding leh Zogam khantohna ding thubulpi pawl khat (Strategic Plan) kikum in Khawmpi Thukhensatna bawl a, Gam Makaite tung Laipi phahciat ding ka hanthawn nuam hi.\nGam khat alam dingin a kithawi hi lehang akisam Thu leh Late khungkhawm lehang mailam ah hong kimangthei mahmah ding hi. Ih vengte in Master Plan cihmah, Blue Print cihmah tampi na geelkhol uh a, tuate a hun atun ciangin phahkhia uh ahih manin namdangte sangin madawk zaw uhhi. Zogam Master Plan maw, Zogam Development Blueprint hiam khat, tutung Khangno Khawmpite sung pan hong gingkhia dingin lam-en ing.\nZanhal sungteng a, Zogam a kibawl ding Khangno Khawmpite avaihawm Tanute tung pan thuleng ka zakna tungtawn in, tuipi galkhat a ka ommuan panin ka lunggulhna, ka deihsakna leh ka lam-etna teng Zogam Vilna ci in Laipai tawh a gelh samsam hi ing ei. Pawl khat in zadah thei ding hi cih thei ing. Gam leh Minam vai ahih manin kei tawhzong a kisai in ka ngaihsun a, tuamah bangin, Zogam leh Zomi thu ahih aleh, leitungbup a om Zomi khempeuh tawh kisai hi ci in ka sang hi. Ih vengte inzong a omna mun, a gammi hihna cih dinmunte tawh kideidanlo in, Gam leh Minam vai kikum thei ahihteh ci a, eizong mite bangmah in kikuppih thei dingin lam-en ka hih manin Khangno Khawmpite thu ahong kum hi ing. Ngaihdan akibanglote kitelsiam ni. Anungta Pasian in Zogam alamto semsem tahen! GSKhup (Tulsa, Oklahoma)\nPrevious: Thuman thutak tawh gamtatlohna in Democracy susia ~ Khup Lian Thang\nNext: Singapore Zolia te dinmun nong theihpihding uh


url: =Itna aa ding Telephone ~ Peter Suumpi :: ZOMI DAILY\nposted on 7 September 2014 at 9:23 am Lomkholna: Article, PeterSuumpi\nTua cina ward katun aa kipan kamai uh aa lupna aa cina te nupa akitawng khualkhual uh ka mu hi. Azi in “ciah ni”, apasal in “omlai ni”.\nSiahuanno nu hong genna ah tua nu akhuak sung ah sabawk om in cancer suak thei hi ci hi. Cancer asuak ding % tampi om hi ci hi.\nTua nupa te luilui uh ka muh ciangin khuano khat aa innkuam khat lim ka mitkha ah damdam in hong suak hi. Anu uh pen kum 46 hi in naupang nih nei in atanu pen ningkum in tan 10 zo in atapa pen tan 7 kah laitak hi. Acar 12 apha logam khat nei in vok 6 le bawng khat khawi uhi. Hi pen amau innkuan ii neih teng ahihi.\nZato mai ah PCO phone om hi. Ko omna tawh kigamla lo hi. Handphone te hong tam ahihman in tua phone te kitam zat nawnlo hi. Nitak sim in tua cina nu’ lawmpa in tua phone tawh akhua aa a inn uh ahopih thei zel hi.\nTua pa phone kiho pen ngaih takin pau in kiza buabua hi. Ka khan kong uh ka khak uh hang kiza veve lai hi.\nPhone akiho sim in atapa kiang ah bawng ann napia nai na? Vok ann napia nai na? Ih huang sung teng hoihtak na khak na? Zingciang sangkah ding nahihciang zan lumhak lua ken maw ci in dong zel vaikhak zel hi. Atawpna ah agen theih thapaih kammal khat in “Na nu zong natna lamdang pi hi kei ni 3, 4 khit khawng ciang hong ciah nung” cih tawh aphone khia hi.\nZato atun zawh uh ni 4 ni ciang tua cina nu alu at ding in siahuanten khensat uhi. A ki-atding ni azingsang in tua cina nu’ lupna mai ah pasal khat le numei khat hong tung hi. Ka muh dan in cina nu’ upa le anau nu tawh kibang hi. Tua numei nu in cina nu khut alet hangin cina nu mitte in apasal lam bekmah nga hi.\nKhuaphawk lohza akisut dektak ciang tua cina nu in apasal khut ban len in “ azenzen in ki-atna lupna tung pan kong tuak kik zawh nawn kei zenzen leh kaluang inn nung aa gamlak ah hong phum lel in maw. Adang bang mah sumbei kullo aimaw. Tua aa kapau hong mang tapeuh in maw.”ci in a awling kawm in apasal vaikhak hi. Akhitui te abiang ah luangsuk dandan hi.\n“Aw… hi aa ding patau kei o” ci in apasal in dawng kik hi.\nTui tawh akibang akang zatui pawl khat cina nu thagui sung ah hong lutciang in cina nu’ mitkhute hong nem diai hi. Apasal maisa ahihleh hong puam bau hi.\nZato nasemte in cina nu ki-atna khan lam ah asawn uhi. Apasal le agei aa nihten zong zui uhi. Apasal ahileh tuzel dingzel in lupna tung atut kawm in akhut lomzial in atumzel hi.\n“U Pau … Lamnu ki-at bangmah cisam ken teh mateh” ci in azi upa mai sal gige in adong hi. Amaitang ahileh cihna ding atheilo naupang maitang tawh kibang hi.\n“Siahuan pa’n bang mah ciken teh hong cih leh bang mah ciken cia… lungnuam lel o” ci in asung pan hehnem hi.\nMunites 20 khawng khit ciang apasal innpua lam pusuak khia hi. Adendeuh mah ciang asungpa in vakai kik zel hi. Tua bang in ding khia zel kisam kikzel in 5 vei 6 vei bang khit ciang zato nasemten hong sawn ngeingai in cina nu a lupna hong tung kik hi.\nAzi lu bandage kang tawh kivial hi. Amai kang deekdaak hi. Amit si dildul hi. A ihmusip tawh kibang hi.\nCina nu hoihtak alupna ah asial khit uh ciang apasal innpua lam pusuak khia hi. Aden deuh ciang akhut ah van thoh khat hong tawi in hong tumkik hi. Nidang hileh moh le niangtui le buhcim zantak an aa amang hinapi tuni ciang saphelh le buhsih tampi hong tawi hi.\nAzi ii sanggam tegel kiang ah tampi ne un ci in aman zong tawm khat ne hi.\nTua nitak amangngilh aihtam. Aihkeh thudang khat peuhpeuh hang aihtam a inn uh phone holo hi.\nTua nitak zato sung teng meiki tangsak lela hi. Zan kim laitak in kapai leh apasal pen azi lupna khekhuan ah tu in suang milim bangin tangvetlo in azi maitang en gige ka mu hi.\nAzing sun ciang azi in khua hong phawk hi. Apau theih nailoh hangin apasal mah nuihsan in en ngiungeu hi. Apasal ahileh lungdam luakisa in akhutte gel azut saksak hi. Tua pan zato pua ah vatai khia in muamkhum valei in saivuante tawlngakna khan le Nurse te tawlngakna khante ah vapia phei in tua ban ah ko agei aa om cina teng zong hong hawmsak hi.\nCina nu ahileh bel etdan in hoih peuhmah hi. Oxygen piak akhawl ni ciang inn ciah ding cih pen alawp pen thu hong suak hi. Apasal in azi pen naupang noh bangin nono keei hi. Amuh ngeih azak ngei alamdang thu tampi azi agen hi.\nNa khempeuh angeibang in hong hikik hi. Nitak ciang in apasal in a inn uh phone hopih kik ta hi. Ata zong avaikhak ngei teng mah vaikha zel hi. A awng lah angaih ngei bangin ngaih lualua hi. Agen sateng genden keei aih ciang aa a inn phone ho leh apau ding teng bang ka thei khin gai zezen hi.\nNikhat kisilna khan pan kapusuak le apasal phone gei ah ka mu leuleu hi. A aw-ngaihpi tawh “ih bawngpi nikhat an khat veibek napia o. Phalbi hi in nakisem saklo aih ciang aa agil avahlohang phamawk kei in. Ih vokte bel an hoihtak napia un maw. Tuk hong tammeng meng leh zuak phat mengmeng ding. Na nu zong hong noptuam hanhan ei. Siavuan pan ni 3, 4 khit ciang zato tuak theita ding hong ci ei.” ci in agen hi.\nApasal in agennop teng agen hi. Kei zong mit phialoin ka en hi. Ka et kawm in alamdang khat kamu hi. Aphone khau akizoploh lam.\nPhone akhiat khit ciang in a en gige kei hong mu hi. Aphone ka kawk ciangin aman zong aphone khau akizop lohlam athei pan tawh kibang hi.\n“Shiii…” hong ci in akhutme amuk ah akoih in dai in hong cihna hi ci in ka telpah hi. “Pa Pum tutung inn aa vok le bawng te aading lung himawh nawnlo maw?” ci in damdam in ka dong khian hi.\n“Ki at nading in atung pek aa kazuaksa hi” ci in aw niamtawh hong gen ciang in kei zong cina nu ka kawk phei kha hi.\nTua pan nakhempeuh katel pah hi. Tua pa phone ho pen a inn aa te ahopih ahikei hi. Lupna tung aa a it mahmah azi a “Hopihna” phone na hizaw hi. Ka lungtang hong kisak sak zo hi. Ama aa ding, azi aading le amau ki-itna in ka lungtang hong kiling sak hi.\nLeitung mihingte sung ah hibang aa itna kilahnate aom laimah hi mawk hiam? Romantic dan in lingpaakte, leitung beidong akip paisuak ding cih kam kiciamnate a om sam hang, amau gel ki itna ahileh nite damdam in hong cing ciang hong kikhol in anopci a enhuai a ompai suak ding “Itna” mualsuangte aphut uh ahihi.\nHibang aa ki itna te nitam tektek ciik tektek in khat le khat ki – it semsem in simleitung ah ahoihpen a etlawm pen le anamtui pen paak bang in itna paakte pak khiasak uhi. Hih bang itna paakte pen alamdanglo ahihang in mi khempeuh ii aguhngek sung dong ah anamtuina kiza zo hi. Peter Suumpi/ Laigelh: Zhu Sha ii gelh Nine Nine Sanay gelh akituak dan in ka let kik hi.\nPrevious: Tulaai leitung Thuthang Tuamtuam Updates September 6, 2014\nNext: Thuthak Tomkimcing 7 Sep 2014


url: =Na’ akilamdangsak numeite (Women who made a difference) ~ Pau Do Lian :: ZOMI DAILY\nNa’ akilamdangsak numeite (Women who made a difference) ~ Pau Do Lian\nposted on 23 July 2016 at 2:52 pm Lomkholna: Article, Biakna, Paudolian\nSermon Series by Rev. Pau D. Lian D.MIN (Ph.D Student)\nNumei in nakilamdangsak hi, cihpen kenzong ka-um hi. Laisiangtho sungah Pasian zat numei tampitakom a, tuatelakpan in abanban in ensuk nuam hang. Tua numei te in, Eve, Sarah, Rebekah, Miriam, Rahab, Deborah, Naomi, Hannah, Martha, leh Mary te ahi hi. Hih numeite min zamun mahmah ding hi tamah leng, Laisiangtho pan lakkhiatzia [interpretation] khatleh khat kibanglo ahih man in, nasim lecin phat tuamna nangah pelmawh ding hi. Eve tawh pan masa ni.\nEve Tangthu: Genesis 1-3\nEve pen akipiangsak natelakpan in numei masa, nu masa, leh zi masa ahi hi. Amah, numei/zi/nu zuihding ding role model leh etteh ding ama mai-ah midang omlo hi. Ama tungah tuacigam gamtatin, numei te tuabang agamta ding hi aciding khatzong omlo hi. Ahizongin mitawh akibanglo minsiat nakhat hongngah khamawk hi. Eve pen numei masa [the first lady] hina pin kuamah in tuabang in ciamteh hetlo hi. Ahizongin hih minsiatna khat abawlkhak manin Eve pen tuni dong Leitunga omnumei telak ah aminthang vangvang ahi hi. Ama sepkhak nahangin siatna leh mawhna tunidong kigenlai ahihman in adah huai mahmah khat ahi hi.\nEve leh Adam pen anopci mahmah Eden, [paradise] ah [innocent] mawhnei lo in a nungta ahi hi. Apasal Adam tungahzong mawhlo, Adam inzong ama tungahmawh nanei lo hi. Pasian tawh [perfect fellowship] akicing mahmah kilawmtakna nei uh hi. Pasian in amaute thupha pia hi. Pasian in abawlsa nalamdang ahoihmahmah nate Adam leh Eve tungah hongpia ta hi. Amau tegel in tua nate khempeuh a ukding hong hita hi. Ahizong in tua Paradise aa na-omzia te hongkikhek mawk hi.\nSatan ii vanzat, Gulpi sun Eve hongtung ta hi. Pasian in apiaksa thu, Eden Huan aa nahoihte, Pasian bawlsa nate kemding ukding cihna pan in muanmawh na Eve sung gulpi-in honglutsak zo hi. Tua mun ah Gulpi in Pasian kammal siksak kawm in themkhat [slightly] kammal honglaih hi. Tua mun ah Satan in Pasian limleh mel, image hongpua nuam hi. Satan in Eve tungah honggual zawhciangin tua singgah alawmpa, Adam tungah zong piasak hi. Tua, singgah apiaklaitak pen Adam leh Eve innkuan hunnopna hongbei na hi lian hi. Banghang hiam cihleh, tua nipen sihna, natna, leh nahoih lo leitungah hong tunni ahi hi. Adam leh Eve mawhnei lo aa suak himah leh mawhna honglut ciang Pasian in it laiveve hi. Pasian in amau te Eden huansungah zong hi. Piancilna 3:9 Ahih hangin Topa Pasian in mipa samin ama kiangah, “Koi lai-ah om na hi hiam? Aci hi.\nAkicing [perfect] kiim lehpam [environment]\nPasian in Van leh Lei abawl khitciangin hoihhi cihi. Asunga omding ganhing leh singkung lopatezong bawlhi. Tuate lakpan in mihing abawldan pen tuamdeuh [special] in bawl hi. Pasian in Adam bawlmasa in tuaciangin Eve bawl hi.\n1. Pasian in abawlsa nate-a etsim in hoih hici hi. Tuaciangin abawlsa mipa a-etciang bangci ahia?\nPiancilna 2:18 Tua ciangin Topa Pasian in, “Mipa amah guak a om ding hoihlo hi. Ama-a’ ding akituak a huh ding ka bawlsak ding hi,” ci hi.\n2. Pasian in Adam amahbek omhoihsa lo a, a ziding, Pasian mahmah in abawlsak hi. Piancil 2:18 [et kik ], Pasian in Adam, ganhing minte aphuahna dinghun, [Eve abawlma] pia hi. [Adam in ganhing te ahopih laitak bangpau hi in na um a/na thei nuam hia?] Ganhing a kop akop in Adam in amuhciang, ahmah tawh akibatlohna lianpi mu in na um uh hia? Ganhingte akopkop [nupa] in hongpai hi cihi.\n3. Ganhing mi avawh ciangin Adam in lawm akisap lam abangci phawk a? Piancilna 2:19 Tua ahihciangin Topa Pasian in gamsung ganhing khempeuh leh huihlak vasa khempeuh lei tawh bawl a, mipa in tuate bang aci hiam ci-in atheihna dingin mipa kiangah tuate apai pih hi. 20 Mipa in ganhing namte khempeuh, huihlak vasate khempeuh leh gamsung ganhing khempeuh min avawh hi. Ahih hangin mipa-a dinga akilawm, amah ahuh ding khatzong omlo hi. Adam in, Mr. Lion, Mrs Lion, Mr. Elephant, Mrs Elephat cihbangin minpia napin, Mrs Adam ding omlo hi.\n4. Pasian in Adam amahleh amah akicin loh lam atheih nadingin akicing hun piahi. Bang hang Pasian in hih bang hunpia ai tam? Piancilna 2:21, “Tua ahih ciangin Topa Pasian in mipa ihmut suak mahmah sak a, ama ihmut kalin anakguhte khat la-in tua mun pen satak tawh a dimsak hi. 22. Topa Pasian in mipa’ tung panin alakkhiat nakguh pen numei khatin bawl a, mipa kiangah tuanu a paipih hi.”\nMipawlkhatin Adam luguh pan ala bang hileh Eve in kei aluguh kahih manin keicih bangbang in zui-in ciding ahihman in kiphasak khathei ding hi ci hi. Akheguh pan hileh zong Eve in keikhetawh lampaina hih manin keipai nana ah hongzui in cih khathei dinghi. Nakguhpen lungtang tawh kinaipen leh lenuai [armpit] tawhkinai ahih man in kepbit akisamphadeuh nahi sehi. Nakguh pendop dingleh kepphat deuh ding kisam cihna hi.\nAdam in Eve amuh masak laitak in amaisuah namu nuam uh hia? Piancilna 2:23 Tuaciangin mipa in “Tu petpetin hihpen keima guhte leh keima sate ahi hi. Amah pen mipa sung panin akilakkhia ahih manin “Numei kici ding hi” aci hi.\nEve Pasian khutsungpan in Adam tungah ahpiak ciangin Adam in thakhatthun in thei pah lian hi. Hihpen kakisapna mun aa ding hicih pah lian hi. Adam lungdam mahmah hi. Hihpen nupate adingin etteh ding thuhoih khat hi, nazi napasal te Pasian letsong hici a lungdam mahmah ding ahi hi. Pasian in Eve pen Adam huhding [helper], akituak liandingin abawl ahi hi. Numei pawlkhatin pasalte ihuhpen ei aniamzaw hihangci hi. Hipeuh mahlo hi. Numei pawlkhat in pasal suak nuamin ahanciam hangun numei pasal asuak peuhmah leitung pianzawh numei pilpente ahizongin omnai lo hi. Upna hoihlo leh Satan in azat pasal pawlkhatin numei ka hi ci in aminkhawng laih uha ahizong a-aw pasal aw mah hiveve hi. Numei pawlkhat leuleu in pasal kahi ci-in ahizongin numei aw mah suak veve hi. Ahangpen abawlpa [Pasian] in Male [pasal] leh Female [numei] dinga abawlsa ahi hi.\nA kicing [perfect] nupa:\n7. Adam leh Eve pen amel hoihna uhpen genzawhloh phial in hoihding hi. Apumpi uh cidam in, thupi mahmah ding uh hi. Banghang hoihding hiam? Adam leh Eve kua tawh kibang in na-um a? Piancil 1:26 “Tua ciangin Pasian in “Eima lim, eimah hong sunin mihing bawlni. Tuipi ngasatetung, huihlak vasatetung, gahhingtetung leh leitunga a bokvakte khempeuh tungah ukna neisakni” aci hi. Ihtaksa leh ih melpuakziate Pasian tawh kibangcihna hizenzen lo a, Pasian limte lak ah ama character, intellect, emotion, will, love, feel, etc kibang hi aci hi.\nZe-etna hongbang cilut!\nGul pauthei na mungei hiam? Eden Garden a om gulpen atuamdeuh ahidia? Kenzong theituan lohing. Alunglut huaileh atheihnop huai mahmah thu-in tualai agulte pauthei ahihleh banghangin tuni agulte pautheilo hiam? Ahih hang ihthei khat om a, Satan in Gul vanzatin hongzang hicih kimu hi. Eve inzong Gul hongpauciang lamdang sakholkei leh kilawm mate? Leitung ah mawhna honglutma, ganhingte khawngzong amel hoih in ithuai mahmah leh kilawm mate? I Peter 5:8 in Evil [Dawi] nasepna bangci gen ahia? “Note pilvangin khuaphawkun. Na gal uh ahi Dawimangpa, humpinelkai bangin anektheih ding zongin vak kawikawi hi.\nNakim nakiangah nang hongbuluh nuam, nang hongbawlsia nuam om ahihleh a omzia en lecin natheithei dia? Hongthat nuam mite-a omzia in ihtheithei dia? Ahizongin Satan Eve kiangah lawm itmahmah khatbangin hongpai hi. Eve tungah alungdam mahmah nading, “Hih singgah nele uhcin Pasian tawh nakibang ding uh hi?” Eve leh Adam ading in thuhoih zawh tawh kibang hi. Ahihang half-truth [alangman] bek hi a, whole truth [aveka man] hi lo hi.\nSatan in Pasian kammal aneu muhzia: Piancilna 3:1 Tu in gulpi pen, Topa Pasian bawlsa gamlak ganhing dangte khempeuh sangin ngiansiam zawhi amah in numei kiangah, “Pasian in, huansung singgah khat peuhpeuh ne loding hong ci ahi hiam? Ci hi. Uploh napen dotna tawh kipan se hi. Pasian gensa khat dong kikse uh hi.\nEn pakleng, Eve in Pasian gen azaksathu gulpin agenkik ahi hi. “Tua singgah nane kei ding uh hi” Pasian in ci hi. Cih akam mahmah tawh gennapin banghang gulpi gen umzaw sese hiam? Piancilna 2:16 “Topa Pasian in mipa thupia a, “Na utu tin huan sung singkung gah khempeuh na ne thei ding hi.” 17 “ahih hangin apha leh asia theihna singkung gahpen na ne kei ding hi. Banghang hiam cihleh tua na nek ni-in na si ding hi” a ci hi.”\nEve in Gulpi thu amankhit teh bangthu pianghiam?\n1. Satan thugen ngai hi.\n2. Satan thugen [idea] te Eve in genkhuan pia hi. [Eite tungah zong Satan idea bangpan in ihnial hiam? Ahihkei leh genkhuan ihpia hiam?]\n3. Eve in Satan thugente ngahsutding kipan hi. Satan [Dawimangpa] nasep hi ihcihnak leh ngaihsut akul dia? Pasian genpen hikhin sam otaw ve aw ci hi. Kanek hang sipah sam otawti? Ci hi.\n4. Eve leh Gulpi in tua singgah enkhawm uh hi. LST in Ze etna nusia un ci a, amau enkhawm liliai uh hi. 2 Tim 2:22 Mawhna tawh kigamlat theihtheih na ah omding ahi hi.\n5. Eve in singgah hongla in ne beklo in Adam zong pia lailai hi. GTN: hih tuibuasak kuanai vua? Kei hilo ka nau hi. Ihmawh khakciang, kei mawhna hi ci lo in, tua nu, tuapa in tua hongci a, amahang aive kici hamtang hi. James 4:7 Tua ahihman in Pasianthu namangun. Dawimangpa thuna nialun. Nial le uh cino kiang panin taikhia ding hi.\nEve in gulpi ngawh, Adam in Eve leh Pasian ngawh hi. Adam numei nu hongpia na hih man in tua in hong khem hici hi.\n6. Thuciamthak tesungah Eve in athuak ze-etna tebang cigen ahia? 2 Corinth 11:3 “Ahizongin gulpi in ama zuau ngiantawh Eve a khemzawh bangin nalungsim uh kihei in Khrih tungah na kipiakna te-uh nanutsiat khakding uh kalung himawh hi. Satan in ngian zangin Pasian kammal Eve in a uplohna dingin khemhi. Tunidong khemna limlim pen tua ngian mahbangin hongvat lai hi.\n7. Khemna lampi thumtawh honglut hi. I John 2:16 “Banghang hiam cihleh pum pideihna, mittawh mu-in ideihte le mite’ kisaktheihpih nate ahi leitung nate khempeuh pen Pa Pasian tawh akizom thu hilo a, leitung tawh akizom thu ahi hi.” Eve in nekdinga kiphallo singgah en hi. Amah in amuhciangin hoih hici hi. 1] (lust of the flesh) cilehsa lunggulhna, 2] (the lust of the eye) mitawh muhna pan lunggulhna, 3] (the pride of life) kiphatsak/hihsak na hi. Singgah neleh Pasian tawhkibang, kiliatsaknop nahi.\n8. Pasian in gul, Eve, leh Adam tawh kimu uha, gulin Eve akhemlaitak Adam koi ah om ahia? Pian 3:12-17, Adam in Pasian kiangah Eve in hongpia aka ne hi ci hi. Adam in Eve singgah nekna pan khawlsak lo hi. Aman zongne ahih man in amahzong mawhnei hipah hi.\n9. Adam leh Eve singgah anekkhitphetun bangci hiam? Pian 3:7-8, anekkhit phetun amautegelin khuaphawk uh a, aguaktangin a omlam uh athei uh hi. Singgah nekma in ahoihbawlding thei-in zongzuipah uh hi. Singgah anekkhit ciangun ahoihleh hoihlo theilai veve in ahizongin zuizo lo uhi. Ahoihlo thei napi in zuikha veve uh hi. Amawhna uh mihingtha tawh liahsawm uh hi. Theiteh khui-in azahmawh uh selsawm uh hi. Alungsim un nahoih bawlding thei napin akhutun bawlzo nawnlo uh hi.\n10. Isaiah 64:6 in mihing dikna bangci gen ahia? “Kote khempeuh mawhnei mika hi khin uha, kagamtat hoih khempeuh uhzong puannin tawh kibanglai veve hi.”\n11. Ihmawh napan bangci leng hotkhiatna ngahding? Ephesians 2:8 “Note upna hangin Pasian’ hong hehpihna tawh hotkhiatna a ngahna hi uh hi. Note thalawhna hangin angah hi loin Pasian hongpiakkhong ahi hi.” Adam leh Eve singgah anekphetun akha uhsipah hi. Tuahangin amaute Pasian tawh kikhen uh hi. Tuabek thamlo in taksa sihna zonghong tuaklai uh hi. Mawhna aneih uh hang Pasian in mawknutsiat loh in hopih nuam veve hi.\n12. Pian 3:9 ah Pasianin banghih ahia? “Ahih hangin Topa Pasian in mipa sam in, “Koi lai-ah omna hi hiam” aci hi. Pasian hehpihna tuahun laipek akipan tuni ciang akibang ahi hi. Nangkiangah zong “koi lai-ah omna hiam” hong cicilai hi.\n13. Pasian leh Adam leh Eve hongkimuh takciang, Eve inkua mawhsak ahia? Eve in gulpi ngawh, hi. Enzong siatna apianciang midangte kimawhsak gige hi.\nEite khempeuh inzong tuabang khemna athuakciat ihi hi. Jesu nangawnzong hih bangin khemna nathuak hi. Nangzong lampi tuamtuam tawh khemna thuakna kisak leh, Jesu in Matte 4:1-11 ah honghilh mahbangin, Dawimangpa ze-etna nial in hongzawh pihdingin Pasian in hongkam ciamsa ahi hi.\nEve kiangah sinna lianpen ahihleh, mawhna tawh akigamla theithei-a omding hoihpen hi. Hihbang khemna ihthuak khakleh ihomna pankhol in ihnuntakna enni. Bang tawhkisai nanuntakna ah khemna nathuak a? Tua khemna pan taikhiatna sawm hiam? James 4:7, Pasian thumangin la, Dawimangpa nial in.\nAdam leh Eve amawhkhit ciangin Pasian in akilemkik theih nading vaihawm pah hi. Bang mawhna nanei zongin Pasian in hong it hi. Eve tungpan in bangphat tuamna nangah a?\nCellPhone #859 295 9977\n[Haksatna Lo-in Nopna Omlo]\n“Do all the good you can, by all the means you can, in all the ways you can, in all the places you can, at all the times you can, to all the people you can, as long as ever you can” John Wesley –\nPrevious: ZAM Thupuak :: 24 July 2016\nNext: Holy Land ah Prigrimage ka zin na thu (April 14-24, 2016)\nPhoto: Vanleng sungah pasalkhat aguakin tu, Porn Video enkawm\nUS ah naupang kum 5 aphapan khat kum 17 khatin apaang betsakgawp ~ ZD\nTedim te’ Zokam Awphei (Vowel) Thu ~ Rev. Khoi Lam Thang\nZogam in nang tektek hongngak\nUS Federal Judge te’n Trump in gambeel te dalna dingin Executive Order asuaikaih uh dal ~ TK Lian\nThukhun pen lau kei ni ~ Tual Khan Suan\nZAM Thupuak :: 25 January 2015\nDahna Pulakna : Mangpha Pa Thang Khaw Khai, Kum 39, (Naulak beh)\nKawlgam Naga Region sungah akilawhthei natna hangin naupang 30 sikhin\nMy Best Christmas Ever! ~ T. Sawmlian


url: =ZAM pan dahpihna ~ Pa Neng Khen Khup (Tonsial) & Tg. Suan Sian Sang (Tonzang) :: ZOMI DAILY\nposted on 2 May 2015 at 11:14 am Lomkholna: Dahpihna, News, ZAM, Zomi\nTongsial khua, Pu Cin Suan Lian leh Pi Don Sian Cing te’ pata u pen, Pa Neng Khen Khup (Kum 31) Buansing beh (ZAM-27004) 22/04/2015 ni-in a leitung nuntakna nusia in tawlngakna kham khuapi ah hong ciahsatna hangin ama hangin adah akap, a it mahmah azi leh a tapa, pianna Tuun leh Zua, pianpih sanggam te leh khua leh tui tawh kibangin ZAM zumpi panin dahpihna thu ih puak hi.\nPa Khupneu pen ZAM pawllut mi ahih ziakin zumpi panin RM500.00 tawh mangpha khakna zong ih nei thei hi. Pa Khupneu ii luanghawm tawh a nunung pen hunbawlna 28/4/2015 ni-in ZSM makaihna tawh Tongsial innpi Cahaya, Kuala Lumpur ah a ki neih khit ciangin Klang Meru Christian hanmual ah Siampi Gin Khan En (MZCC Pastor/ZSM Advisor) in lungkim huai takin lei ah apkikna hong neihsak thei hi. Adah akap lungzuang khuangai khempeuh tungah Topa’ hehnepna hong tungta hen.\nPrevious: ZAM Thupuak :: 03 May 2015\nNext: Sepvet loh sang in ziakai na hoihzaw


url: =Picin lam a manawh nuntak kalsuanzia ~ Job Cinpi :: ZOMI DAILY\nposted on 22 April 2020 at 10:03 am Lomkholna: Article, JobCinpi\nLang nih muhna – Thupiang khatpeuh a lang khat lam bek pan en a, tua ama etna lam pan a kimu thute bek thuman pen hi ci-in thu a gen thu a ngaihsun mi peuhmah in thuman mu ngei lo ding uh hi. A lang khat lam pan a kimuh theih lohna, a lang khat lam ah bang thu pianga, bang teng om cih a theihtel nadingin ama muhna lam ahi lo, midangte munna le thuakna lam pan a mu a en thei mite bek mah in midangte lungsim ngaihsutna muhsak ding uh ahih manin midangte tungah hehpihna le khualna lungtang nei thei pan bek ding uh hi. Tua hangin thu a mu thu a ngaihsun mipilte in thu a gen uh ciangin a theih loh a tel loh thute ah keima muh dan gen ding hi leng cih kammal tawh thu pan masa den uh hi.\nEi le ei kisittelna\nMidangte hoih lohna mu thei a tua hoih lohna tungtawnin thumuhna neih ding pen pilna khat ahi hi. Ahi zongin pilna ngah nop man ahi lo a midangte siatna kawk nop man lel tawh midangte thu kantelna pen supna lianpi khat ahi hi. Mi pawlkhatte lamdang mahmah uh a, ama lungsim ngaihsutna sangin midangte lungsim ngaihsutna a telcian zaw tawh kibang uh hi. Midangte hoih lohna sittel thapai uh ahih manin ama lungsim ngaihsutna taktak bang hiam cih amah le amah zong kitel zo nawn lo thei hi. Tua bang mite pen midangte hoih lohna a muh ciangin kei sangin a sia zaw mi tampi om lai lel cih ngaihsutna tawh ama nuntakzia kisettel a kipuahphat ding sangin ka nuntakzia a siahuai hi nai sam kei cih tawh om lel thei uh hi.\nLungdam theih ding kisin ding\nMidangte tungah thupha a bawl ziahziah zo mi khat na suah theih nadingin a lungdam thei mi khat na suah masak loh phamawh hi. Leitungah thupha a bawl nuam mi tampi kiom a, ahi zongin midangte’n ei tunga hong bawl thuphate hangin lungdam a ko den mi kitawm mahmah hi. Ngahna sangin piakna ah thupha om zaw a, ahi zongin a ngah thupha tungah lungdam a ko thei mi pen a piakhia mite zah mahin thupi hi. A lungdam thei lo mi in a piak khiat ding haksa sa hi.\nKiniamkhiat zawh ding kisin den in\nKiniamkhiat ding pen kisin a kul thu hi a, thu baih hi lo hi. Ahi zongin kiniamkhiatna le niamkiatna a khentel thei lo mi adingin kisin ding haksa zaw lai ding hi. A kiniamkhiat mi kizahtak a, a niamkiat mi ahih leh kituancil lai kha thei ding hi. Tua ahih manin mipilte in pilna tawh a kop lo kiniamkhiatna pen haitatna tawh kibang hi ci uh hi. Keima muh dan ahih leh pilna tawh a kop lo kiniamkhiatna pen mi a simawh theite paina lampi ah tuancil ding ngak a om tawh kibang kasa hi.\nKamciam pelh ngei kei in\nKamciam cih pen tangtut ding a kipia ahih mah bangin a tangtun lo, kamciam a pelh ziauziau thei mite pen midangte upna le muanna ngah zo nawn lo uh hi. Tua bang mite pen thutak tawh kizoppih theih om nawn lo hi. A diakin sum le pai bawlna ah kamciam a pelh mite peuhmah a um a muang om nawn lo ahih manin bang zahtakin khangto ngei hi mah leh kiamsuk hanhan lel kha ding hi.\nHih a tunga thute pen a zui zo khin mi pawlkhat om dinga zuih a sin laitak zong om dingin ka um hi. Tua mah bangin zui nuam kisin nuam napi kisin ding a kihta, haksa a sa pawlkhat zong om kha thei ding hi. Tua bang mite adingin ngaihsut piakna khat kong nei nuam hi. A vakin kisin khin pah ding cih ngeina hi lo hi. Khat khit khat damdam a kisin kipuahphat theih thu ahih manin duhhop bawl gawp a a tawp dong tun khit zawh loh sangin khat le nih zui khin zo masa phot leng tua ih zuih zaw sa thute a gah kimu khia thei ahih manin tua ih zuihsa thute mah in thu dangte zuih ding hong thalawpsak kik ding hi ci-in kong hanthawn nuam hi. Na mipihte sim theih dingin na share sawn in. Lungdam, Job Cinpi (Zomi Laisim nuamte)\nPrevious: Tedim ah “Damna Crusade” Speaker asemding Sia Frederick mawtaw tuahsia\nNext: ICU (1) unit apiantheih nading akisamte ~ Dr. Thang Sian Khai\nUSA a om Zomi tetung huh ngetna


url: =Clergy - Rev. Simeon B Johnson - Orthodox Church in America\nJohnson, Rev. Simeon B\nJuneau, AK 99801-1113 US\nSpouse: Beth (Mat Mary)


url: =Myanmar in gampualam ah buhtang zuakkhiatna hangin $$1.11 Billion sumlut ngah :: ZOMI DAILY\nposted on 8 April 2018 at 8:11 pm Lomkholna: Myanmar, News, Sawltak\nMyanmar panin gampualam ah buhtang zuakkhiatna “Rice Export” hangin sumlut US Dollar $1.11 Billion kingah cih Xinhua News pan kiza hi. Tua sumlut pen kumkhatsung 2017 – 2018 Fiscal Year sung hi a, March khasung in Fiscal Year abeita ahihi.\nMyanmar gampanin gampualam ah akizuakkhia Agricultural Export Product lakah buhtang pen athupipen ahihi.\nMyanmar Rice Federation te’n Saturday ni in agenkhiatna ah 1 April 2017 panin 23 March 2018 kikal gampualam ah buhhum bekbek 2.89 Million Tons kizuakkhia cihi. Tuaban ah buhtang gawisa 620,696 Tons zong ki zuakkhia a, tuate pen gampualam ah tuilam Sea Route tawh ahi zongin, gamgi Border Gates te kantan in ahi zongin aki zuakkhia ahihi.\nAbeisa kumte ahzong Myanmar gampanin gampualam ah butang Tone tampipi kizuak khiaden hi. 2014 – 15 Fiscal Year kumsung in 1.8 Million Tons, 2015 – 2016 Fiscal Year kumsung in 1.4 Million Tons, 2016 – 2017 Fiscal Year kumsung in 1.7 Million Tons cihbangin abeisa kumte ahzong butang tampi gampualam ah ki zuakkhia hi.\nTuabang in gampualam ah buhtang akizuakkhia te lakah 60% pen China gamsung ah akipuak ahihi.\nMyanmar Commerce Ministry te genkhiatna ah 2017 – 2018 Fiscal Year kumsung March 23 ni ciangciang Agricultural Products panin gamdang sumlut pen US Dollar $2.93 Billion phahi ci’n pulakkhia uhhi.\nMore: Malaysia gamsung ah Plastic tawh akibawl buhtang “Plastic Rice” om ci’n Report kibawl\nMyanmar gampanin Rice Export akibawl banah mailam ah adang Product tuamtuam ahi Peas, Pulses, Fisheries Products, Textiles, Timber, Forest Products, Rubber cihtezong Export bawlding ngimna om cih kiza hi. Sawltak #zomidaily\nPrevious: Update: Genting Highlands – Singapore atai Bus khat tuahsia, mi 1 si, 13 liam\nNext: Japan ah papi khatin atapa kum 20 sung innsung ah khumcip


url: =Tangval ki phasak khat tangthu ~ Thawn Tuang :: ZOMI DAILY\nposted on 24 January 2016 at 9:19 am Lomkholna: Article, Thawntuang\nCollege a kah tangval khat hong ki phasak pianpah hi. Mawtaw zong Sport Car hong deih pianpah hi. A pa in a tapa deihlam thei gige hi. Ahi zongin a tapa college hong man kumin pa in Sport Car leisa in koihsak sitset hi. Ahi zongin a tapa theisak nailo hi.\nTangval ki phasak pa zong sang a manni(Graduate ni, boih ngahni) hong tungta hi. Ka pa in ka mawtaw deih hong leisak ding hi cih lam-en mahmah hi. A pa’n a tapa a laisimna inndei sungah samin, hih bangin ci hi. “Nang bang tapa kong neih khak hampha kisa mahmah ingh. Angtang mahmah ingh,” ci-in a tapa a it, angaihna te hong gen hi. Tua khit ciangin a tapa khut tungah hoihtak-a kitun sitset bung khat letsongin pia hi. Tangvalno pa in zong bang hi peuhmah ding hiam cih theihnopna lianpi tawh tua letsong hong en pah hi.\nTua leh savun tawh hoihtak-a kituam, a tungah tangvalnopa’ min kham meel a pua laimal (embossed in Gold) tawh a kigelh, Laisiangtho bu khat amuh ciangin a tapa hong lungkia mahmah hi. A heh hong suak lua mahmah hi. “Pa, nang’ sum tampi nei napi kei ading Laisiangtho bu khat bek hong pia ding maw” ci-in tua Laisiangtho nusia-in inn pan hong taikhia hi. Kum tampi sung mun dang khat ah om in hong lawh cing hi. Mihau khat hong suak hi.\nHun hong paito in a pa si cih a zakteh a tai khiatna inn ah hong ciah hi. A pa laithupite hong zongin kum tampi lai-a a nusiat Laisiangtho bu hong mukik kha hi. Khitui takkeuhkeuh sa-in Laisiangtho bu hong leem hi. Tua laitakin Laisiangtho bu sung pan tawhtang (mawtaw tawh) khat hong kiakhia hi. Tua tawhtang tungah card neu khat zong kikhih a, a zuakpa’ min zong kigelh hi. Tangvalpa’ deih mahmah sports car zuakpa min ahihi. Tua card tungah a graduate ni zong kigelh-in ‘SUM KIPIA SIANG KHIN’ (PAID IN FULL) cih zong kigelh hi.\nTangvalpa in kei ka Sang manin ka nu leh pa neumuh in ki phasak kha ing aa, ka nu leh pa deihsakna tel khalo kaive maw ci-in hong kap khia hi. Ka nu leh pa in ki lung tuaktak in ka tapa in Lai Siangtho hong simsak nuam ban-ah Pasian zahtak in ka ki phat hetlo ding cih hong deihsak aive maw ci-in thu hong phawk khia hi. Tua ni a ki panin Lai Siangtho simsim in ki phasak nawnlo in Pasian thu sungah nopsakna ngahlawh hi. Ki phatsakna in man neilo ahihna leh Lai Siangtho lungsim takpi tawh a simte ki phasak ngeilo hi cih hong mu khia hi.\nMan a ki piasa Mawtaw pen Lai Siangtho sung a etloh manin Tangvalpa adingin Mawtaw tanlawh ban-ah a ki sik hangin man neih nawnlo hi. Gup ngahna ding man hong ngenlo Zeisu in hong tatkhiatna thu Lai Siangtho bangin i nuntak keileh a man neihlo mihing ki hi thei hi. Lungdam, Thawn Tuang (Nashville TN USA)\nPrevious: Zomi Nam Ni ~ Thawnpu\nNext: Pau Cin Hau biakna tangthu\nKawlgam tatzia eleh bangci?\nUS, Baltimore ah School Bus leh Commuter Bus kiphukha, mi 6 sipah ~ ZD\nNgahna le gahna